देखीहऽ मुख्तार, फँसरी मत लगा लीहऽ – Anjoria\nअप्रैल 7, 2021 मायावती, मुख्तार अंसारी, मुलायम\nई कइसन धागा हऽ जवना से अइसन चादर बुन लीहलऽ मुख़्तार अंसारी कि दुनिया के डेरावत-डेरावत अपने डेराए लगलऽ ? पतई लेखा काँपे लगलऽ हाईवे पर? आखिर कइसन जुलाहा हउव, कइसन बुनकर हफव कि अपनही ला फांसी के फंदा बुन लिहलऽ ? ख़ैर, ई बतावऽ कि अब बांदो जेल में पोखरी खोनाई कि ना ? लखनऊ आ गाज़ीपुर जेलन का तरह. डी एम, एस पी तोहरा साथे बैडमिंटन खेले अइहें का बांदा जेल में ? मुलायम, मायावती, आज़म खान कुछ मददो करी लोग ? बाकिर मुलायम ते अपने बेटा औरंगज़ेब का क़ैद में बाड़न. आमदनी से अधिका के संपत्ति मामिला के जांच के क़ैद त अलगे बा. मायावतिओ एही आय से अधिका के संपत्ति का मामिला के जांच का साया में बाड़ी. आ उ जहराह ज़ुबान के मालिक, भारत माता के डाइन बतावे वाला आज़म खान ?\nतू पंजाब का जेल में ऐश करे का गइलऽ मुख्तार अंसारी कि ऊ आज़म ख़ान बीवी-बेटा समेत सीतापुर के जेल में एंट्री ले बइठल. अब दंगो-वंगा करवावो के हैसियत नइखे रह गइल मुख़्तार अंसारी तोहरा में. कानपुर के विकास दुबे जइसन मुठभेड़ो नसीब नइखे तोहरा, ना ही मुन्ना बजरंगी जइसन मारल जइबऽ. मरबऽ बाकिर गँवे-गँवे, रिस-रिस के. मरबऽ बाकिर तिल-तिल क के कि जेल में वी आई पी रुतबा म्ल जाव. जवन दुर्गति कबो मायावती करवले रहुवी राजा भईया के कानपुर जेल में, ओहू ले बेसी दुर्गति तोहार होखे वाला बा बांदा जेल में. राजा भईया ते एगो कूलर के ठंडा हवा ला तरस गइल रहलन. कूलर ख़राब भइल त ख़राबे रह गइल, ठीक ना भइल. हो सकेला कि बांदा जेल में तोहार पंखो खराब हो जाव, ठीके ना होव. फेरु बांदा के गरमी के का कहना ! अइसहीं मरबऽ तिल-तिल के आपन जान बचावत. बैरक के भीड़ में लाइन लगा के खाना खात, दिशा-मैदान ला बाथरूम का चौखट पर मूछ अईंठत, आपन बारी जोहत. कैमरा का नज़र में रहबऽ से कवनो जेल कर्मी पइसो ले के तोहार मदद ना कर पाई.\nतू राहे में बाड़ऽ बाकिर योगी अबहिंए से तोहार पल-पल के हाल जानल शुरू कर दिहले बाड़न. बस एके काम करीहऽ मुख़्तार अंसारी कि तू फँसरी मत लगा लीहऽ अइसन कवनो खबर मत बने दीहऽ. अब देखऽ ना, आज़म खान आत्महत्या कइलसि का ? ना नू ! तुहुँ मत करीहऽ तबले जबले कृष्णानंद राय समेत तमाम मामिलन में तोहरा के फांसी के सज़ा नइखे मिल जात. निश्चिंत रहऽ, हम पूरा दावा से कहत बानी कि अगर तू पहिलहीं फँसरी ना लगा लीहलऽ त तोहरा फांसिए के सज़ा मिली आ फांसिए होखी. चाहे त तोहार समर्थक पमरा एह लिखलका के सेंवत के रख लेव, ताकि सनद रहो आ वक्त ज़रूरत कामे आवे कि तोहरा फांसी होखी, हर हाल में होखी. कोर्ट में अब तारीख ना मिली. खटाखट सुनवाई आ फ़ैसला होखी. फांसी क तख्ता पर इहे क़ानून तोहरा के ले जाई जवना का बूते तू बचे के तमाम बंदोबस्त कइलऽ अबहीं ले. एहू ले कि अब निजाम बदल गइल बा. लोहार मिजाजपुर्सी करे वाला निजाम अब टाइल आ टोटी चोरी में अझूराइल बा.\nहमरा इयाद बा, निकहा से इयाद बा कि विधान सभा में जब सपाई गुंडा विधायक मायावती के जान से मारे का जतन में रहलें, फसाद शुरू कइलें तब मायावती के एक इशारा पर कइसे तू कवच-कुण्डल बन के मायावती के सुरक्षा में ठाड़ हो गइल रहऽ. सपा विधायकन के सगरी गुंडई, सगरी प्लानिंग के तू अकेलहीं अपना दम पर ख़ामोश रहतो फेल कर दीहलऽ. आ मायावती कइसे कवनो बचवन जइसन बकैया-बकैया भागल रहली, विधान सभा से. आ तू पाछा-पाछा उनुके कवनो कमांडो का तरह छपले रहुवऽ, मुख़्तार अंसारी, ई सब जब हम साक्षात विधान सभा का प्रेस गैलरी से देखले रहनी आ तोहार ओह दिलेरी पर दिल आ गइल रहे. बाकिर जब आज ख़बरन में पढ़नीं कि आगरा लखनऊ एक्सप्रेस वे पर तू पतई नियर काँपत रहुवऽ त तुरते यक़ीन ना भइल.\nऊ सपाई जवन गेस्ट हाऊस में मायावती के ना मार सकल रहलें, ओह दिन विधान सभा में घेर के मारल चाहत रहलें. कल्याण सिंह सरकार के बहुमत मिले, ना मिले एहसे सपा के गुंडा विधायकन के कुछ लेबे-देबे के ना रहुवे. विधान सभा में उनकर फसाद के मक़सद सिर्फ़ मायावती के जान लेबे के रहुवे. ऊ अपना नेता मुलायम के बेइज्जति के बदला लीहल चाहत रहलें ओह मायावती से, जवन तब मुख्य मंत्री, उत्तर प्रदेश रहल मुलायम के कान पकड़ के उठक-बइठक करववले रहुवेय एह उठक-बइठक के चुपके से फ़ोटो खिंचवा के एगो अख़बार में छपवाइओ दिहले रहुवे.\nएही बात के बदला ऊ गेस्ट हाऊस में मायावती के हत्या क के लीहल चाहत रहलें तब मौका पर सुबह-सुबह भाजपा विधायक ब्रह्मदत्त मायावती के जान बचा लिहले रहलेय ओही दिन संसद में मामला उठा के अटल बिहारी वाजपेइओ मायावती को सुरक्षा दिलवा दिहले. फेरु समूचा प्रदेश इकाई के खिलाफ रहतो अटल जी मायावती के मुख्य मंत्री बनवा दिहले रहलें बाकिर जब अटल जी के आपन प्रधान मंत्री पद बचावे खातिर जरुरत पड़ल त मायावती जुबान देइयो के पलट गइल रहली. ओह मायावती के मुख़्तार अंसारी तू ओहदिन दिन विधान सभा में जीवन दे दीहलऽ.\nऊ दृश्य हमरा आंखिन में आजुओ जस के तस बसल बा. ऊ मायावती आ ओकर पिट्ठू वकील सतीश मिश्रा तोहरा बचाव में भला खड़ा होखिंहे का ? हरगिज ना. तोहार अरबों के संपत्ति धँसा-भसा दीहल गइल बा. सेक्यूलर फोर्सेज के गिनिती-पहाड़ो धँस-भस चुकल बा. अब कुछुओ बाचल नइखे. बचल बा त बस तोहार फांसी. तोहार एह फांसी के प्रतीक्षा हम बहुते बेसब्री से करत बानी. काहेकि हम मानत बानी कि तोहरा जइसन दुर्दांत अपराधी के जीए के कवनो हक़ नइखे. राजनीतिए ना, समाजो में तोहरा रहे के हक नइखे. मानवता के दुश्मन हउवऽ तू आ तोहरा तरह के लोग.\n(दयानन्द पाण्डेय के ब्लॉग http://sarokarnama.blogspot.com/2021/04/blog-post.html से उल्था कइल.)


कंकाल के रहस्य -5- अभय कृष्ण त्रिपाठी "विष्णु" - मैना: भोजपुरी साहित्य क उड़ान (Maina Bhojpuri Magazine)\nHome अभय कृष्ण त्रिपाठी "विष्णु" Katha कंकाल के रहस्य -5- अभय कृष्ण त्रिपाठी "विष्णु"\nकंकाल के रहस्य -5- अभय कृष्ण त्रिपाठी "विष्णु"\n'रउआ त एकदमे न पगला गइल बानी. ठलुआ के एतना बड़ काम? गोबर पाथे वाला भला ई सब कइसे करी?'\nपंडिताईन पाड़ेजी के सामने चाय राख के अपपनहूं उनका सामने बइठ गइली. उनको हाथ में चाय के गिलास मौजूद रहे.\n'गलत बात बा मलकिन. ऊ बेचारा गोबर एह से पाथत रहे कि अनाथ बच्चा के पढ़ावे लिखावे वाला केहु ना रहे. सही बा कि ओकरा पास बुद्धि तनी कम बा पर दिमाग ओकर खूब चलेला. सबसे बड़ बात ई कि जवन बतावल जाला ऊ अच्छा तरह से दिमाग में बइठा ले ला. ओकरा बारे में त तोहरा के अइसन विचार ना राखे के चाहीं.' पाड़ेजी पंडिताईन के समझावे खातिर लम्बा चौड़ा भाषण दे दिहले जेकरा के सुन के पंडिताईन अउरो जल भुन गइली.\n'हमरा का बा. ओकरा के बइठा लीं अपना सिर पर. एगो निबुआ का तोड़ लिहलीं नारियल तूड़े के सपना देखाये लागल.'\n'हमरा ई नइखे बुझात कि तोहरा एतना गुस्सा काहे बा? जे फिर से आपन बीज मंत्र सुनावे लगलू.' पाड़ेजी पंडिताईन के गरम देख के सवाल कइले. काहे से कि उनका अंदाजा हो गइल रहे कि पंडिताईन के आज के गुस्सा के कारण कुछ अउर बा.\n' हमरा के कहाइल रहे कि हम ठलुआ के भूल जाईं, अउर घर में एगो महरी आवे लागी. बाकि एक हफ्ता गुजर गइल.' पंडिताईन अपना गुस्सा के कारण बतवली, बाकि पाड़ेजी के उनका कहला पर यकीन ना भइल.\n'एक ना दस महरि आवे लागी लोग पर हमरा नइखे बुझात कि तू महरि खातिर परेसान बाड़ु? काहे से कि हमरा मालुम बा तोहरा के कवनो महरि के जरुरत नईखे. से साँच साँच बोल द कि का बात बा.'\nपाड़ेजी के सवाल पर पंडिताईन उनका ओर देखे लगली. उनका चेहरा अउर आँखि के हाव भाव से लागत रहे कि ऊ कवनो बात के लेके परेशान बाड़ी.\n'रउआ ठलुआ के अइसन काम काहे देले बानी? ओकरा के कुछ हो जाई तब?' ई सब कहत के पंडिताईन के आँख से माई के ममता वाला भाव साफ देखात रहे. जेकरा के लाख छिपावे के कोशिश कइला के बादो पंडिताईन छिपा ना पइली अउरी आँखी के लोर बहरी आइये गइल. एकरा बाद उनका से उहँवा ना रह गइल आ ऊ चुपचाप भितरी चल गइली.\n'वाह रे औरत! शायद अइसने समय खातिर कहल गइल बा, त्रिया चरित्रम् पुरुषस्य भाग्यम दैवो न जाने.' पंडिताइन के गइला क बाद पाड़ेजी बड़बड़इले. फिर उहो चाय के आखिरी घूँट मार के भितरी अलंग चल गइले.\nअगिला दिना घटना स्थल वाला इलाका में एगो पागल भिखारी घुमे लागल. दिन भर एहर ओहर घुमला के बाद साँझ खानी एक पेड़ के नीचे आपन कुटिया बनावे लागल त ओकरा एगो सिपाही वइसने हालत में ओकरा पँजरा से गुजरत देखाइल जइसन कि पाड़ेजी ठलुआ के तब बतवले रहन जब ऊ दुनो लोग में इ बात के चर्चा होत रहे कि ठलुआ के खाना कइसे मिली. ऊ भिखारी आव देखलस ना ताव बस सिपाही से उलझ गइल़.\n'हमरे राजमहल खातिर पकवान. हमरे राजमहल खातिर पकवान.' बड़बड़ात ऊ सिपाही से थैली छीने क कोशिश करे लागल.\nअब जाके समझ में आइल कि ई भिखारी अउर केहु नाही बल्कि ठलुआ ही बा. ठलुआ के एह भेष में एक बार त पाड़ेजी भी न पहचान पावें. सिपाही बाबू भी पहिले त ठलुआ के विरोध कइले आ देखावा खातिर ओकरा के एक दू थप्पड़ मरबो कईले. पर जब ठलुआ उनका हाथ से थैली छीन के ओकरा भीतर के चीज जूठार दिहलस तब सिपाही महाराज दिखावा खातिर ओकरा के एक तरफ धकेल के जेहर से आइल रहे ओहरे चल गइल. ठलुआ आराम से थैली लेके अपना कुटिया में आ गइल अउरी थैली के एक तरफ रख के फिर आपन कुटिया के दुरुस्त करे लागल.\nठलुआ के कारनामा से अनजान पाड़ेजी सिगरा थाना पर सिंह साहब के पास बइठल रहन. उनका हाथ में तीन फाइल रहे जेकरा के बारि बारि से देखला के बाद पाड़ेजी कुछ सोचे लगले. फिर अचानक तीन में से एगो फाइल निकाल के गौर से पढ़े लगले.\n'सिंह साहब हमरा ई फाइल काम के लागत बा. रउआ सैदपुर थाना में सूचना दे दीं कि हम उहाँ काल्हु जायेब अउर ऊ लोग हमार पूरा मदद करे.' पाड़ेजी सिंह साहब से कहले त ऊ आश्चर्य से उनका के देखे लगले'\n'गमछाजी, आप जानत हउआ नऽ कि ए मामले में पुलिस कातिल के पकड़ चुकल हव?' आपन आश्चर्य के कम करे खातिर सिंह साहब सवालो कइले.\n'काहे ना. लेकिन एह मामिला में पुलिस अबले लाश बरामद ना कर पइले बिया. वइसे त हम तीनो फाइल के मामिला के गौर से देखब. पर हमरा पहिला पहिल इहे फाइल काम के लागत बा. वइसे ई फाइल के पहिले चुने खातिर एगो अउर कारण बा.' पाड़ेजी फाइल के चुनला के कारण बता के तनी खामोश हो गइले त सिंह साहब उनका के अइसे देखे लगले कि जाने चाह रहल हो कि अउर का कारण बा?\n'कवन कारण..?' सिंह साहब सवाल कइले.\n'एह फाइल के गायब औरत के शादीशुदा होना. काहे से कि कंकाल के पास से जवन जवन चीज बरामद भइल बा ओह हिसाब से कंकाल वाली औरत के शादी शुदा होखे के चाहीं. जबकि बकिया दू फाइल वाला लइकी लोग कवनो ना कवनो वजह से कुँवार रहे लोग.'\nपाड़ेजी के जवाब सुन के सिंह साहब के आँखि में पाड़ेजी के प्रति इज्जत के बढ़ोतरी साफ लउके लागल.\n'जी हम समझ गइली. आप जरिको चिन्ता मत करा. हम सैदपुर थाने में खबर कर देब.' सिंह साहब कहले.\nएकरा पहिले कि पाड़ेजी कुछ अउर कहते उनकर मोबाइल बाजे लागल. पाड़ेजी मोबाइल देखले त ठलुआ के नाम स्क्रीन पर चमकत रहे. पाड़ेजी आश्चर्य से फोन के स्क्रीन पर ही समय देखले त शाम के ७ बजत रहे.\n'ठलुआ के फोन एह समय?' पाड़ेजी दुविधा में बड़बड़इले फिर सिंह साहब से ' माफ करेब सिंह साहब हमरा अबगे जाये क पड़ी.' कहत पाड़ेजी सिंह साहब के जवाब के इंतजार कइला बिना बहरी चल गइले.\nए समय ठलुआ पाड़ेजी के काहे फोन कईले रहे. का सचमुच ओकरा हाथ कवनो खास सुराग लागल बा? आखिर का बा ठलुआ के फोन के राज? पढ़ी जा अगिला अंक में.\nअंक - 90 (26 जुलाई 2016)


ओवरटाइम करत चोर – Anjoria\nJun 9, 2014 आलोक पुराणिक\nयूपी में पड़े वाला नैशनल कैपिटल रीजन उर्फ एनसीआर के एगो शहर के दर्जन भर घर में चोरी हो गइल. लोग थाना में रिपोर्ट लिखावे चहुँपल त थानाध्यक्ष ओह लोग के डांटत कहलसि – हमनी का बस बलात्कार का पीछे पड़ल बानी सँ. चोरी चकारी जइसन छोट मोठ वारदातन पर हमनी के ध्यान भटकावे में तोहन के लाज नइखे लागत. भागऽ सँ, कवनो रिपोर्ट-फिपोर्ट ना लिखाई.\nलोग मुँह लटकवले लवटि लिहल.\nएही थानाध्यक्ष लगे बाद में जब कुछ लोग एगो बलात्कार के रिपोर्ट लिखावे चहुँपल, त ओह लोग के बतावल गइल कि बलात्कार के एतना रिपोर्टे लिखाइल बा, सगरी राज्य में, बाकिर का ओहनी प कुछ होखतो बा का ? बलात्कार रुक गइल बा का ? जब कुछ होखते हवाखत नइखे त फालतू में टाइम खराब मत करऽ जा. वापिस हो जा लोग. कवनो रिपोर्ट-फिपोर्ट ना लिखाई. आ खबरदार केहू के बतइहऽ लोग मत ना त..\nचोर मस्त बाड़े सँ एह घरी यूपी में आ ओवरटाइम करत बाड़न स. ओहनी के मालूम बा कि केहू के धेयान ना जाई ओकनी प. पुलिस आपन सगरी ताकत बलात्कार पर लगावे के दावा करत बिया आ सुपर-मस्त बिया काहे कि कवनो वारदात के रिपोर्ट लिखे के नइखे पड़त.\nयूपी के एगो सरकारी नेता बतावत बाड़न कि महिला सुरक्षा के मामिला में यूपी के रेकॉर्ड 90 फीसदी बेहतर बा दुनिया से. नाइजीरिया में बोको हरम नाम के आतंकी संगठन सैकड़न लड़कियन के उठा ले गइल बा जबकि हमहन किहाँ बमुश्किल दस गो के आँकड़ा बा.से भइनी सँ नू नब्बे फीसदी बेहतर !\nउफ्फ, महिला-सुरक्षा के बेहतरी के कतना नायाब परिभाषा पेश कइले बाड़न. परिभाषा-आशय बदलत बाड़ी स. लोकसभा में कांग्रेस के नेता बनावल मल्लिकार्जुन खड़गे के कहना बा कि राहुल गांधी योद्धा हउवन. समुझ लीं कि राहुल गांधी विकट योद्धा हउवन. ऊ आखिर ले युद्ध लड़त रहलन एह बाति ला कि उनका के लोकसभा में कवनो जिम्मेदारी के काम मत मिल जाव आ देखीं कि ऊ आपन युद्ध जीतियो गइलन.\nनेतवो कइसन कइसन बात करत बाड़ें. ओह दिन एगो पत्रकार आ सीपीएम नेता प्रकाश करात के बातचीत कुछ एँवई भइल –\nसूतले सूतल प्रकाश करात बोललन – सरकार त तिसरके मोर्चा के बनी.\nसर, सरकार बनले त दस दिन हो गइल.\nप्रकाश करात उठे के कोशिश करत बोलले – ओके तब साल 2019 में सरकार तिसरके मोर्चा के बनी.\nसर, एतना बाद के बात अबहिएं से ?\nहमनी का बहुते आगे के देखी-सोचीलें.\nरउरो फिदा हो जाईं अइसनका फॉरवर्ड-लुकिंग प.\n2 thought on “ओवरटाइम करत चोर”


लहँगा उठा देब रिमोट से – Anjoria\nअक्टूबर 29, 2012 भउजी हो\nमठिया पर के बाबा त आजु लुत्ती फेंकत रहुवन.\nकाहें बबुआ ?\nभभीखना अपना ट्रैक्टर पर गाना बजावत जात रहुवे “लहँगा उठा देब रिमोट से”. गाना सुनते बाबा पिनक गउवन आ लगलन खीसि लुत्ती फेंके.\nबाबा के खीस कवना बाति पर रहुवे ? लहँगा उठवला पर कि ओकरा के रिमोट से उठवला पर ?\nउनुका त पूरा गनवे पर विरोध रहुवे. सरापत रहुवन कि ससुरा भोजपुरी के बदनाम करि के राख दिहले बाड़न स.\nत बाबा के हिन्दी फिलिमन के गाना काहे ना सुनवा दिहनी ? “चोली के पीछे क्या है, लहँगे के नीचे क्या है” चाहे “बात थी यार एक बेर की, बढ़ के हो गई सवा सेर की.” उनुकर जानकारी कुछ बढ़ जाइत. अरे भाई सिनेमा ह कवनो धार्मिक प्रवचन त ह ना.\nबाकिर बाबा के कहना बा कि ससुरन के सुने के बा त सुनऽ सँ दोसरा के काहे सुनवावत बाड़े सँ ?\nत बाबा से पूछनी काहे ना कि सभा समारोहन में, पूजा वगैरह में, अजान वगैरह में लाउडस्पीकर लगा के दोसरा के काहे सुनावल जाला? सुतल मुश्किल कर देला लोग.\nभउजी, हम त कह दिहनी कि बाबा अनेरे खिसियाइल बाड़ऽ. भोजपुरी खातिर आजु ले कइलऽ का ? आ रहल बात भोजपुरी के, त ऊ तोहरा भरोसे जिन्दा नइखे अपना लोक भरोसे बा.\nखैर ई छोड़ीं. बताईं कि लहँगवा उठल कि ना रिमोट से ? काहे कि उठी त तबहिए नू जब लहँगो में रिमोट के रिसेप्टर लागल होखी ?\nरहे द भउजी. अइसनका लोग से कुकुर बझाँव ना करे के.


खबर भोजपुरी में (सोमार, 11 मई 2015) – टटका खबर\nMay 11, 2015 News in Bhojpuri, आईपीएल, छपरा, जनता परिवार, परसा, परीक्षाफल, बलिया, बिहार बोर्ड, भोजपुरी में खबर.\nअतवार का दिने अयोध्या चहुँपल केन्द्रीय गृहमंत्री राजनाथ सिंह श्रीराम जन्मभूमि मंदिर आ हनुमानगढ़ी के दर्शन कइलन आ कहलन कि राम मन्दिर बनवाए खातिर तइयार होखला का बावजूद भाजपा का लगे राज्यसभा में बहुमत ना रहला का चलते कानून बनावल संभव नइखे. ई पूछला पर कि राज्यसभा में बहुमत मिलला का बाद का होखी त कहलन कि ई सवाल काल्पनिक बा एहसे एह बारे में कुछऊ बोलल बेजांय होखी. कहलन कि एह बारे में सुप्रीम कोर्ट के फैसला आवे के इंतजार करे के चाहीं. राजनाथ सिंह अयोध्या के दीनबन्धु नेत्र चिकित्सालय के वाह्य रोगी विभाग आ चिकित्सक आवास खातिर भवन बनावे ला भूमि पूजनो कइलन.\nबने का पहिलही बिखरे का कगार पर लउके लागल बा जनता परिवार के नयका संस्करण. अतवार का दिने सपा नेता राम गोपाल यादव साफ कह दिहलन कि अबहीं विलय के मतलब एके बा सपा के बरबादी. कहलन कि बिहार के चुनाव कपारे पर बा. पहिले ओहिजा सीट का बारे में सहमति बना के लालू प्रसाद आ नीतीश कुमार लड़ लेस. चुनाव का पहिले विलय के बात करी लोग त दुनू जने के चुनाव चिह्न छीना जाई आ जनता में बेमतलब के भरम पैदा हो जाई. विलय का बाद सपा के साइकिलो छीना जाए के डर बा आ एही सब तकनीकि कारण से जनता परिवार के विलय के बात फेरू रुक जाए के पूरा अनेसा बन गइल बा. असल बात ई बा कि सपा के बहुते नेता लोग नइखे चाहत कि बिहारी नेतवन का फेर में आपन गरदन फँसा लेव लोग. लालू आ नीतीश कव दिन ले साथ चल पइहें केहु ना बता सके. एह हाल में सपा आपन बरबादी काहे करो जब ओकरा एह विलय से कवनो फायदो नइखे होखे वाला.\nपश्चिम बंगाल के बर्नपुर में आधुनिक इस्‍को इस्‍पात संयंत्र के उदघाटन करत प्रधानमंत्री नरेन्द्र मोदी कहलन कि केंद्र आ राज्‍य सरकारन का बीच मतभेद हो सकेला बाकिर देश के विकास के बात आवे त ओहमें कवनो मतभेद ना होखे के चाहीं. कहलन कि केन्द्र आ राज्य सरकारन के मिल के टीम इंडिया के भाव संगे काम करे के जरूरत बा. एह मौका पर मुख्‍यमंत्री ममता बनर्जी ओ मौजूद रहली आ कहली कि विकास आ लोगन के जिनिगी सँवारे ला केंद्र आ राज्य के मिल जुल के काम करे पड़ी.\nसंसद के सत्र चलत होखला का बावजूद छप्पन दिन के अज्ञातवास करेवाला राहुल का लगे बिहार आवे के समय नइखे भेंटात काहे कि अबहीं संसद के सत्र चलत बा. बहुत जल्दी भइल त अगिला महीना ले बिहार खातिर समय निकाल पइहें आ अप्रैल में भूकंप के शिकार भइल परिवारन से मुलाकार करे जा सकेलें.\nपाकिस्तान में हेलीकॉप्टर गिरावे के जिम्मेदारी लेत इस्लामी आतंकी संगठन तालिबान एगो वीडियो जारी क के पाकिस्तान के धमकवले बा कि अइसन हमला ऊ सब अल्लाह के मेहरबानी से आगहुं करत रहीहें. तालिबान के एह हमला में दू गो राजदूतन समेत सात लोग के जान चल गइल रहुवे. पाकिस्तान सरकार बात दबावे खातिर ओकरा के हादसा बतावत बिया.\nअपना सरकार के पहिलका साल पूरा होखे का मौका पर विरोधियन के लगातार हमला का बावजूद छप्पन ईंच के छाती वाला नरेन्द्र मोदी पर कवनो असर नइखे लउकत. उनकर कहना बा कि ऊ ढेला के जबाब ईंटा से देबे पर विश्वास ना करस. उनकर कहना बा कि देश के विकास का दिसाईं लगातार आगे बढ़त देख कुछ विरोधी गोल छटपटात बाड़े बाकिर आवे वाला बरीसन में देश के बढ़न्ती देख के सभे मान ली कि उनकर सरकार देश खातिर काम करे वाली सरकार हीय.\nयूपी के भदोही जिला में एगो रेल क्रासिंग पर अतवार का सबेरे एगो कार के दिल्ली से वाराणसी जात स्वतंत्रता सेनानी एक्सप्रेस टक्कर मार दिहलसि जवना से कार पर सवार चार लोग के घाँवे पर मौत हो गइल. सभे गोपीगंज इलाका के चकराजाराम तिवारीपुर गांव के रहलें. ट्रेन के इंजनो के नुकसान चहुँपल आ ज्ञानपुर रोड टीसन पर ओकरा के बदल के दोसर इंजन लगाके ट्रेन के आगा भेजल गइल.\nशेयर बाजार में आइल बड़हन गिरावट का पाछे विदेशी निवेशकन के चिंता बतावल जात बा. उनुका लागत बा कि एहिजा के कमाई पर टैक्स देबे के पड़ जाई. एही चलते नाहियो त बारह हजार करोड़ के बिकवाली कइले बाड़े विदेशी निवेशक एह महीना ले.\nनौ के लकड़ी नब्बे खरच. एक रुपिया के नोट छापे में खरचा एक रूपिया से बेसी भइला का चलते सरकार एक रुपिया के नोटे छापल बंद करा दिहले रहुवे. बाकिर अब फेरू हर साल 15 करोड़ नोट एक रुपिया के छापे के फैसला कइले बिया.\nअब्राहम डिविलियर्स के बनावल 133 रन के धमाकेदार पारी का बदौलत रॉयल चैलेंजर्स बैंगलोर अतवार का दिने वानखेड़े स्टेडियम में करावल मैच में मुंबई इंडियंस के 39 रन से हरा दिहलसि. एह हार का साथही लगातार पाँच मैच जीतत आइल मुंबई इंडियंस के जीत के लाईन टूट गइल. दोसर मैच में चेन्नई सुपर किंग्स चेन्नई में भइल मैच में राजस्थान रॉयल्स के हरा दिहलसि. एकरा साथही चेन्नई सुपर किंग्स अंक तालिका में फेरू सबसे माथ पर आ गइल बा.\nमुंबई पर पाकिस्तान से आइल इस्लामी आतंकियन का हमला में शामिल सरगना के मिलल पाकिस्तान के सरपरस्ती का बावजूद रुपिया कमाए का फेर में बीसीसीआई पाकिस्तान संगे क्रिकेट मैच खेले ला तइयार हो गइल लागत बिया. पाकिस्तान क्रिकेट बोर्ड के प्रमुख शहरयार खान कहलन कि उनकर देश दिसंबर का महीना में यूएई में सीरीज के मेजबानी करे ला तइयार बावे, उहो जानत बाड़े कि मौजूदा माहौल में कवनो देश पाकिस्तान जा के खेले ला तइयार नइखे होखे वाला.\nशहीद भगत सिंह के अपराधी बतावे वाला गाँधी के परनाती तुषार गाँधी पर जालंधर में मुकदमा दर्ज करावल गइल बा. मोहनदास करमचंद गाँधी के परनाती तुषार के कहना बा कि भगत सिंह अपराधी रहलन आ एही से मोहनदास गाँधी उनुका खिलाफ रहलन.\nउड़ीसा के कटक में 13 मई होखे जात अंडर-14 बालिका वर्ग के राष्ट्रीय फुटबॉल प्रतियोगिता में बिहार के छपरा जिला के परसा से दू गो लड़िकियन के शामिल कइल गइल बा. परसा के विशुनपुर निवासी राजेश्वर राय के बेटी प्रिया कुमारी आ दारोगा राय के बेटी प्रियंका कुमारी परसा हाई स्कूल के दसवीं में पढ़ेली आ एह लोग के बिहार के टीम ला चुन लिहल गइल बा.\nबिहार के बेगूसराय, रोहतास आ बक्सर जिल‌न में अलग अलग घटना में आठ गो लड़िकन के डूब के मर गइला के खबर आइल बा. ओने यूपी के कैबिनेट मंत्री शाहिद मंजूर के बेटी के उत्तराखंड में रिषिकेश का लगे लक्ष्मणझूला इलाका में गंगा नदी में डूब गइला के खबर बा. ऊ अपना सहेलियन संगे नहाए गइल रही.\nभोजपुर के कोइलवर में एगो बेकाबू ट्रक से कचरा के मोटरसाइकिल से जात दू गो नवहियन के मौत हो गइल.\nबिहार विद्यालय परीक्षा समिति के इंटर विज्ञान के परीक्षाफल 15 मई के आ कला अउर वाणिज्य संकाय के परीक्षाफल 22 मई के निकालल जाई. जून ले मैट्रिको के रिजल्ट दे देबे के तइयारी चलत बा.\nयूपी के स्वास्थ्य राज्यमंत्री नितिन अग्रवाल अतवार का दिने बलिया जिला अस्पताल के नया भवन के उद्घाटन कइलन जवना में इमरजेंसी आ पोस्टमार्टम हाउस के काम होखी. एह मौका पर कैबिनेट मंत्री अम्बिका चौधरी आ नारद राय समेत अनेके लोग मौजूद रहल.\nगर्मी के मौसम में होखे वाला भारी भीड़ देखत गोरखपुर आ दिल्ली के आनन्द विहार टीसन का बीच प्रीमियम साप्ताहिक विशेष रेलगाड़ी अउर छपरा आ दिल्ली के बीच जन साधारण साप्ताहिक विशेष रेलगाड़ी चलावल चलावल जाई.\nएह साल उमेद बा कि मॉनसून समय पर आ जाई आ पहली जुन के केरल का किनार पर चहुँपे के पूरा उमेद बा. एह साल 93 फीसदी बरखा होखे के उमेद जतवले बावे मौसम विभाग.\nखबर भोजपुरी में (अतवार, 10 मई 2015)\nभोजपुरी में देश दुनिया के खबर (मंगल, 12 मई 2015)


एगो सोझासोझी जवन भइबो कइल आ भइबो ना कइल – टटका खबर\nMay 4, 2019 एनडीटीवी, राहुल गाँधी, सोझासोझी\nदू दिन पहिले अपना स्वामी (भा स्वामिन) भक्ति ला मशहूर टीवी चैनल बाकायदा ट्वीटियाइल कि ऊ राहुल गाँधी के एगो जोरदार बेबाक सोझा सोझी प्रसारित करे वाला बा. ओह सोझासोझी के कुछ हिस्सा परोसबो कइलसि अपना ट्वीटर खूटा पर. बाकिर जब सब कुछ हो गइल तब पता ना कवना कारण ओह सोझासोझी के टीवी पर ना देखावे के फैसला ले लीहल गइल.\nकुछ लोग कहत बा कि सोझासोझी राहुल के पप्पू इमेज अतना जोरदार आ बेबाकी से देखावे जात रहल कि ओकरा के देखावे से मना कर दीहल गइल. वइसहूं राहुल के भाषण भा बयानन से सही सही मतलब निकाल लेबे वाला विद्वान अबहीं ले सामने नइखे आइल.\nआंकड़ा आ गिनिती से त राहुल भवे-भसुर वाला रिश्ता राखेलें. भरसक फरका रहे के कोशिश करेलें. 72 हजार कब 32 लाख हो जाई, कहाँ से 25 हजार करोड़ लोग पैदा हो जाई, अठन्नी के खरीददारी में साढे सात रुपिया के बेइमानी हो जाई एह सब से उनुका कबहूं मतलब ना रहल. आ दरबारियन के टोल एह मतिसुन्न अधबूढ़ लड़िका के समझावहूं के हिम्मत ना राखे.\nबाकिर सोझासोझी लिहला का बाद ओकरा के प्रसारित ना करे के फैसला एनडीटीवी के मलद्वार के घाव बन के रहि गइल बा. ना देखावे जोग बा ना बरदाश्त करे जोग. तरह तरह के बयानबाजी हो रहल बा कि सोझासोझी रहबे ना कइल ई. अलग बाति बा कि कांग्रेस ओकरा वीडियोग्राफी जरुर कइले रहुवे बाकिर चैनल के पँहुच ओह रिकार्डिंग ले नइखे. अब या त चैनल ई मानि के चलत बा कि पूरा देश कांग्रेसियने का तरह मंदबुद्धि मतिसुन्न हो गइल बा आ ऊ एह बाति के बेझिझक मान ली कि टीवी चैनल वीडियो रिकार्डिंग नइखे करवले.


सुरक्षा खातिर सारनाथ मे मिशन क्लीन – टटका खबर\nवाराणसी के सारनाथ बौद्ध तीर्थ स्थल आतंकियन का निशाना पर होखला का चलते आपरेशन क्लीन शुरु कइल गइल बा. एह क्रम में चौखंडी स्तूप समेत अनेक प्रमुख मंदिरन का लगे से अतिक्रमण हटावल गइल बा. जे विरोध कइल ओकरा के पुलिस चहेट भगवलसि. सारनाथ मंदिर आ आसपास के इलाका पर कडा नजर राखल जात बा साथ ही इलाका के होटल आ लॉजनो पर निगरानी बढ़ा दीहल गइल बा.\nजाने जोग ह कि सारनाथे में भगवान बुद्ध ज्ञान प्राप्ति का बाद अपना पांच गो शिष्यन के पहिला उपदेश दीहले रहले. एहिजे से दुनिया भर में बौद्ध धर्म के प्रचार भइल.\nसारनाथ मे चीन, श्रीलंका, जापान, थाईलैण्ड, बर्मा समेत तमाम बुद्धिस्ट देशन के मंदिर बा जहाँ हर साल लाखौ बौद्ध पूजा अर्चना ला आवेले. एहिजा के एगो मंदिर में भगवान बुद्ध के दांत राखल बा. आ एगो बड़हन म्यूजियम में खुदाई मे निकलल सामान राखल गइल बा.\nTags: बौद्ध, भगवान बुद्ध, सारनाथ


धुँधुआइल जनचेतना आ साहित्य पर संकट – Anjoria\nमार्च 25, 2021 अशोक द्विवेदी, धँधुआइल जनचेतना, भोजपुरी पत्रिका पाती, समकालीन भोजपुरी कविता, साहित्य पर संकट\n(कविता-अंक ”पाती“, सितम्बर-1993 से मार्च 2021 अंक में फेरु प्रकाशित)\nआज के असहाय, उपास, बेचैन आ फिकिरमंद अदिमी के दिनो-दिन झुरात जीवन-रस आ सौंदर्य-चेतना के महसूस करे वाला रचनाकार का सोझा सबसे पहिले जेवन चुनौती बा- ऊ ‘जोगवला’ आ ‘जगवला’ के बा। आडियो-वीडियो का धुआँधार में लिखित-साहित्य के अस्तित्व पर अइसन संकट कबो ना घहराइल रहल हा।\nआधुनिकता का पइसार का साथे कई गो विकृतियो समाज में आ गइली सन। ओम्में सबसे खतरनाक विकृति रहे सांस्कृतिक चेतना आ स्तरीय साहित्य से लोगन के विरक्ति। कुछ लोग एकरा खातिर आजु के व्यस्त आ कठिन जिन्दगी के आ कुछ खुद साहित्यकार के कारन मानेला। हमरा समझ से भारतीय जनमानस आ ओकरा सोच के भटकावे-, ओकरा के घटिया फिलिम आ बाजारू साहित्य का ओर झुकावे वाला ‘माध्यम’ आ ‘लोग’ ज्यादा जिमवार बा। मीडिया आ सरकार एह विकृतियन के रोक का बजाय चुपे-चुपे प्रोत्साहित कइलस। व्यवसायीकरण धीरे-धीरे सभके दबोचत चलि गइल।\nआजु देश के बड़-बड़ अखबार आ पत्रिका बन्द होत जा रहल बाड़न स। त छोट-मोट पत्रिकन के का औकात? टेप, टी0वी0 आ वी0डी0ओ0 का एह घुमगज्जर में साहित्य के सरलीकृत मनोरंजन के चीझु बनावे के साजिश आ अभियान चल रहल बा। आ सरकार मने-मन खुस होतिया कि चलऽ हमनी का तरफ से जनता के ध्यान बँटल बा। देश के नामीगिरामी समाजिक आ साहित्यिक संस्था खाली नाँवें के नौबत बजावत बाड़ी सन। कबो साल-दू साल पर कवनो समारोह भा कवनो अधिवेशन आ ओमे अपना हया-लाज के केहूँ तरे तोपला-ढँकला का अलावे एह संस्थन में कवनो चेतना जगावे आ नया बदलाव खातिर संघर्ष करे के प्रवृत्ति मू गइल बा।\nअइसना में हर साहित्यकार-पत्रकार के कर्त्तव्य बा कि ऊ अब्बो से आत्मनिरीक्षण करो। आत्मविस्मृति आ आत्ममुग्धता से उबरि के एकजुट होखो… मिलि जुलि के हर जगह अइसन-जागरूक मंच बनाओ जहाँ से एह विकृतियन के दूर करे के जुझारू अभियान चलावल जा सके। कवि सम्मेलन आयोजित करे वाला लोगन से निहोरा बा कि ऊ विदूषक आ भांड़ कवियन से परहेज राखो आ जनचेतना के जगावे आ ओकरा ‘सोच’ के बदले वाला स्तरवान कवियन के प्रोत्साहित करो। सघन विचार गोष्ठियन में, उत्कृष्ट प्रतिनिधि साहित्य पर चर्चा होखो; गम्भीर, सरस आ उद्देश्यपूर्ण कविता के पाठ होखो।\nसंवेदनशीलता कवि के पहचान हऽ। ऊ एही का जरिये समय-सत्य के साक्षात्कार करेला। अपना युगबोध के सहज संस्कृति-चेतना से सँवार के समाज के ‘सोच’ के बदले खातिर ऊ ना उकसाई, आ ना जगाई त आज का संदर्भ में ओकर कविताई बेमानी बा। अपना ‘अहं’ के विसर्जित क के जन-जागृति खातिर, उद्देश्यपूर्ण दिसा देबे के जिमवारी रचनाशील लोगन के लेबहीं के पड़ी।\nसमकालीन भोजपुरी कविता\nभोजपुरी कविता अपना लमहर विकास-यात्रा में अब अइसन मोकाम पर पहुँच रहल बिया कि ओकरा के दोसरा भाषा के साहित्य का आगा सम्मान से राखल जा सकेला। लोक-संपृक्ति आ सांस्कृतिक चेतना से जुड़ल लोकगीतन के थाती त ओकरा लगे पहिलहीं से रहे, अब ऊ अपना तेवर, लहजा, मिठास आ जिनिगी के भीतर समाइल शब्द संदर्भन का जरिये नया काव्य-प्रतिमान गढ़े जा रहल बिया। पारंपरिक छंद आ लय-विधान में एक से बढ़ के एक गीत आइल; सानेट, फ्री-वर्स आ नव-शिल्प-संरचना में भोजपुरी कविता धिरही-धीरे आपन पहिचान कायम कइलस। सुघ्घर चित्रमय-प्रतीकात्मक संकेत-सूतन से बिनाइल भोजपुरी कविता एह दशक में परंपरा से हटि के कबो सपाट बेयान, कबो अथ-गर्भ वक्र-कथन. कबो संवाद का मुद्रा में लउकति बा।\nकुछ लोगन के कहनाम बा कि एकरा पर बाहरी प्रभाव पड़ रहल बा; बाकि गौरतलब बात ई बा कि संरचनात्मक परिवर्तन का बावजूद सशक्त कवितन में भोजपुरिया तेवर आ अनुभुति आन्हरों के लउकि जाई। आधुनिक जीवन-शैली आ समांतर भाषा-साहित्य का प्रभाव से कविता का लहजा, तेवर आ कथन में विविधता, तिक्खरपन आ गहराई आइल बा। एही से ऊ कहीं वक्तव्य, कहीं मुनादी, कहीं एकालाप आ कहीं बातचीत का लय में लउकति बा। भावो बा आ अनुभूति के गहिराइयो बा।\nआजु के विसंगति भरल, जटिल मानव जीवन के अभिव्यक्त करत खा, ईमानदार कवि कल्पना के हवाई उड़ान नइखे भर सकत, सिरजन करत खा ओके कहीं संकेत, कहीं प्रतीक, कहीं व्यंग, कहीं चित्रविधान के सहारा लेबे के परत बा। असलियत के चित्रण खातिर वाजिब शब्दन के कलापूर्ण संयोजन आ भाषा के अर्थ-गर्भ इस्तेमाल से भोजपुरी कविता अउरी समृद्ध भइल बिया।\nएह अंक के कई गो अइसन सशक्त कविता बाड़ी सन जवन आगे चल के भोजपुरी कविता के प्रतिमान बनावे में मदद करिहन स। नइकी पीढ़ी के कुछ कवि अइसन बाड़न जिनका लेखनी से नया संभावना उभर रहल बा। अइसन कवियन में प्रकाश उदय, दीप्ति, अनीश आ विजय प्रताप ‘आँसू’ के कविता अपना कथ आ भाषिक रचाव में एगो पहिचान बनावत लउकत बाड़ी सन।\nहम कविता के नाम, विशेषण आ वाद से ना जोड़ि के, खाली ‘कविता’ का रूप में परोसे के कोशिश कइले बानी। ‘कविता आ कविकर्म’ पर खुद कवि के कहनाम महत्वपूर्ण होला। हर कवि के आपन अलग रचना-संसार बा। अभिव्यक्ति, टेकनिक, भाषा के बिनावट, कविता का संरचना में समाइल संदर्भ, अर्थ, लय, गति, आ काव्यानुभूति का लिहाज से इ ‘फरक’ लउकी। एह ‘फरक’ के कारन होला कवि के आपन मौलिक दृष्टि, अनुभूति आ सृजनात्मकता। कवनो अनुभूति केहू के कम, केहू के बेसी, केहू के सतही, केहू के गहिर हो सकेले…. कारन ओकर अलग-अलग संदर्भ आ भावभूमि के स्तर (स्टेज) होला। एह अंक के कविता रउवा से ‘सहृदयता’ का साथे ‘समझदारी’ के मांग करत, अपना में डूबे, आ अपना के समझे के न्यौता देत बाड़ी सन।\n(भोजपुरी दिशाबोध के पत्रिका पाती के मार्च 2021 अंक पूरा पढ़े ला क्लिक करीं. )


गोपालगंज के आतंकी दिल्ली में धराइल – टटका खबर\nगोपालगंज के आतंकी दिल्ली में धराइल\nगोपालगंज जिला के 22 बरीस के एगो नवही महफूज आलम के अतवार का दिने एनआईए दिल्ली में गिरफ्तार क लिहलसि. आलम प आरोप बा कि ऊ लश्करे तौयबा के एगो आतंकी शेख अब्दुल नइम के तह से सहायता कइलसि. ओकरा के धन दिअवलसि, पनाह दिहलसि आ आए जाए के सहूलियत दिअवलसि. ओकरे कार्ड का सहारे नइम के विदेशन से धन मिलल जवना से ऊ आपन आतंकी काम कइलसि.\nआतंकियन के गिरोह के भेद गोपालेगंज के बेदार बख्ल का गिरफ्तारी का बाद ओकरा से पूछताछ कइला से पता चलल. एह गिरोह में वइसन नवहियन के शामिल कइल जाला जवनन प आसानी से शक ना कइल जा सके काहें कि ओकना का खिलाफ पहिले से कवनो अपराध करे के केस ना होखेला.


सारा जग जीत गइली मीत रे, घरवे में हार हो गइल. – Anjoria\nApr 21, 2015 8वीं अनुसूची, भासा, भोजपुरी, सरोकार\nईहां कवनो एल्बम के गाना नइखे लिखल जात, ई एगो साच कथन मनोज तिवारी जी के एल्बम से लिहल गइल बा.\nभोजपुरी, जवन पूरा दुनिया में अपना मौजूदगी के ताल ठोकत बा, ओही भोजपुरी के जनमे स्थान में हार हो गइल बा. जहाँ बिदेश में मॉरिशस के राष्ट्रीय भासा बना दिहल गइल बा भोजपुरी के, उहे आज अपना जनमे स्थान में उपेक्षित बिया. 8वीं अनुसूची में शामिल करे खाती कई साल से कोशिश कइल जाता, बाकिर राजनिति के दाँवपेच में अझुरा गइल बा ई मुद्दा. अब हमनी के ओह प्रदेश के बतकही कइल जाव जहाँ के मूल भासा ह भोजपुरी.\nझारखण्ड, यूपी, बिहार माने भोजपुरी भासा-भासी प्रदेश. ईहां भोजपुरी आ भोजपुरी से संबंधित भासा उपयोग होला, भोजपुरी सबके एक साथे मिला के चलेला. हमनी के अक्सर न्यूज़ में सुनीले जे सबसे पिछड़ा अउर अशिक्षित इलाका में भोजपुरी प्रदेश के नाँव आवेला, राजस्थान, एमपी, छतीसगढ़, उतराखंड जइसन प्रदेशो एही सूची में बा.\nसबसे बड़ बात ई बा कि एह के लोग आपन माईभासा के महत्व न देला. ईहां के लोग हिंदी के मातृभासा के दर्जा देला बाकिर हिंदी कवनो क्षेत्र के भासा ना ह, पूरा देस के भासा ह. एकरा पर पूरा देस के बराबर के हक बा.\nभोजपुरी भास-भासी प्रदेशन में लोग भोजपुरी के बुरबक के भासा बुझेला आ कहे ला कि 8वीं अनुसूची में एकरा के नइखे शामिल कइल गइल .एही पर लोग गँवार वाला काम कर जाला. हम पूछतानी रऊआ लोग से कि आपन माई के माई कहे खातिर सरकार से पूछे के पड़ी. भासा हमनी के माई ह, आ हमनी के एकरा के छाती तान के लिखे पढ़े आ बोले बतिआवे के चाही. पढ़ल लिखल होखो चाहे अनपढ़, जादा तर लोग भोजपुरी बोले पढ़े में कतराला.\nझारखण्ड, यूपी, बिहार एतना बड आबादी वाला परदेस बा एकरा बावजूदो ईहां के राजनीतिज्ञ आ नेता लोग भोजपुरी के आगे बढ़ावे के बारे में ना सोचेला. आपने देस के दोसर प्रदेशन से सीखे के चाहीं कि बंगाली, पंजाबी, गुजराती, मराठी चाहे द्रविड़ भासा के लोग आपन भासा के पाहिले महत्व देला आ बाद में हिंदी भा इंग्लिस के. तबे त एहिजा के लोग शिक्षित आ बिकास के राह पर बा. भोजपुरी, हिंदी, बंगाली जइसन आधुनिक भासो से पुरान भासा ह. एगो वेबसाइट के मध्यम से जानकारी मिलल की भोजपुरी के छोट बहिन मगही से ही बंगाली के अस्तित्व बनल बा. एही से त भोजपुरी, मगही, मैथिली आ बंगाली के शब्द मिलत जुलत लागेला. महिला समाज के आउरो जागे के पड़ी काहे से कि महिले लोग से आपन समाज पूरा होला. माई आपन बच्चा के गोदी से जवन सिखाई उहे बच्चा सीखी. अगर माई जागरूक होई तबे बच्चा जागरूक होई अऊर तबे समाजो जागरूक होई. मिला जुला के इहे बात सामने आवता कि हमनी के आपन भासा अऊर अस्तित्व के बचावे के पड़ी, तबे खुद के पहचान बनी.\nपुरान में भिखारी ठाकुर आ महेंद्र मिसिर जइसन लोग भोजपुरी के बारे में सोचले त आज के दिन में मनोज तिवारी आ भरत शर्मा जइसन लोग भोजपुरी के नया मजबूती वाला खम्मा देबे में लागल बा. शायद ई कहल बाउर ना होई कि हमनी के भोजपुरी के लिपी जवन १९०० इस्वी शुरु होखे से पाहिले ओरा गइल रहे, ओकरा के फेर से उजागर करे के पड़ी. आज काल के नया नया लईका लईकी भोजपुरी बोले बतिआवे में लज़ाला लोग आ अपना माईभासा लिखे बोले में संकोच करेला.\nमाईभासा के जात धरम का आधार पर बा बाँटल जा सके. माईभासा समाज के आपन पहचान होले. ई सभके साथे ले के चलेले.\nभोजपुरी भासा परिवार एक साथे कई गो राज्य के अपना भीतर समइले बा. 180 बरीस पहिले जब भोजपुरी भासी परदेस के लोग गरीबी का मजबूरी में गिरमिटिहा बन के बिदेस गइल बाकिर अपना बेंवत आ कर्मठता से आपन पहचान बना लिहल आ भोजपुरी के पसार दुनिया के बीसन देस में फइला दिहल. ओही लोग के मेहनत लगन आ माई भासा से प्रेम का चलते आजु कई गो देस में भोजपुरी उपभासा बिया आ एह के लोग सान से उपयोग करेला. बाकिर जहाँ से भोजपुरी जनमल ओही इलाका के लोग एकरा के पिछुआ दिहले बा.\nOne thought on “सारा जग जीत गइली मीत रे, घरवे में हार हो गइल.”\nदुबे जी के एह बात के धेयान मे र‌ाखे के चाहीं कि झूठ का नीव पर बड़हन दीवाल ना बनावल जा सके. भोजपुरी आजु कवनो देश में ना त राष्ट्रभासा बिया ना ही एकरा के सरकारी कामकाज के भासा के दरजा मिलल बा. चुनौती बा कि भोजपुरी के झंडा उठवले लोग एह बात के गलत साबित करे.\nरहल भोजपुरी के बीसन देस में पसार के त हम विदेश त नइखीं गइल कबो बाकिर भोजपुरी का बारे में जानकारी बिटोरे का क्रम में मारीशस, फ्रेंच गुयाना, टोबैगो, सूरीनाम, नीदरलैँड वगैरह जगहन के समाचार पत्रन के बीच बीच में देखत रहीले. भोजपुरी के सबले अधिका आ बढ़िया प्रभाव मारीशस में बा बाकिर ओहिजो भोजपुरी आम बोलचाल के भासा नइखे, सरकारी भासा के बात त दूर रहल. हँ भोजपुरी के सरकारी प्रश्रय जरुर मिलल बा ओहिजा आ भोजपुरी के बचावे बढ़ावे खातिर भोजपुरी से जुड़ल संस्थान के सरकारी सहयोग देबे के प्रावधान बना दिहल गइल बा.\nभासा के लड़ाई लड़े से पहिले अपना के ओह जोग बनवला के दरकार बा. गाँड़ी मे दम ना बगइचा में डेरा वाला कहाउत पर चलला से काम नइखे चले वाला. आज भोजपुरी के एगो अखबार नइखे, कवनो पत्रिका के पसार हजार कापी से अधिका के नइखे, एकहू टीवी चैनल सुबहित नइखे चल पावत, भोजपुरी के कवनो वेबसाइट के प्रभाव नइखे भोजपुरिया लोगन पर, भोजपुरी के साहित्य भा सरोकार से केहू के मतलब नइखे. गूगल क के देख लीं कि भोजपुरी में का खोजल जाला – भोजपुरी हाॅट सांग, सेक्सी सांग, गाना, हीरो हिरोइन के तस्वीर देखला का बाद लोग का लगे समये ना बाचे कि साहित्य पढ़ो भा सरोकार के चरचा करो. एह पीड़ा के हमरा से अधिका के झेलले बा. जब अँजोरिया शुरु कइले रहीं तब दुनिया में कवनो साइट ना रहुवे भोजपुरी के. तब से ले आके आजु ले नेट पर अपना भोजपुरी साइटन के जियवले बानी त अपना बल पर. आपन पइसा लगा के, आपन जाङर खटा के. बाकिर ना त कबो आपन गोल बनावल चहनी ना ओकर कोशिश कइनी. परिणाम ई भइल कि तरह तरह के लोग आपन आपन गोल बना के आपन आपन परचम लहरावे में लागल बा. ठीक बा. करो लोग बाकिर गोलबंदी क के ना, पूरा समाज के साथे ले के चले के कोशिश करे लोग. भोजपुरी में दलित साहित्य, बाभन साहित्य, ठाकुर साहित्य, पिछड़ा साहित्य के जगहा ना होखे के चाहीं. भोजपुरी साहित्य सभकर ह, सभका के साथे ले के चले के कोशिश होखे के चाहीं. बाकिर ना, आजु गोरू माल ले अधिका खूंगा गड़ा गइल बा भोजपुरी के बथान में. पाठक से बेसी वेबसाइट हो गइल बाडी सँ.\nएहसे भोजपुरी के झंडा उठा के काम करे वाला लोग पहिले भोजपुरी के कमी दूर करो, समाज में एगो बड़हन आन्दोलन खड़ा करो तब जा के भोजपुरी के जियवले राखल जा सकी. ना त लोग के मतलब सध जाई. केहू कवनो अकादमी के अध्यक्ष बन जाई, केहू कवनो दोसरा पद पर लाग जाई. ोह लोग के कमाए खाए के जरिया बन जाई बाकिर भोजपुरी के का होखी. लोग बस एही फेर में लागल रही कि पिंकिया केने बिया? केने बिया पिंकिया?\nमाफ करब, रउरा लेख से बड़हन टिप्पणी हो गइल. बाकिर का करीं, मन के पीड़ा बहे लागल त बहत चल गइल.\nलिखत रहीं. भेजत रहीं. भोजपुरी के जियवले राखे में हर आदमी के योगदान महती बा. केहू के काम के छोट भा थोड़ ना कहल जा सके.


भोजपुरी विशेष – दीवाली पर माटी से बनेला आ सजेला सपना के घरौंदा - मटकोठा , Bhojpuri special : clay home by girls on the day of Dipawali in bihar and eastern uttar pradesh – News18 हिंदी\nसांझि के माटीघर भा घरौंदा के पास भी दीया जलावल जाला.\nदीवाली के दिन सब कोई दीया जलावेला, घर के सजावेला बाकी लइकी सब माटी के घर बनावेली आ कुलिया - चुकिया भरेली , गीत गावेली. मटकोठा के बारे में देखीं एह आलेख में.\nLast Updated : November 12, 2020, 14:56 IST\nउ पलस्ती मार के बइठल बिया आ अपना गोड़ के पास भींगल माटी के लौंदा रखले बिया. लतरी हाथ से माटी के लौंदा पकड़ के दहिना हाथ के हथेली आ मुका से माटी के पीटऽ तिया. कबहुं - कबहुं पैर से माटी के लौंदा के कचटतिया , माटी सानऽ तिया, गुथऽ तिया. जरुरत पड़ता तऽ दु - चार ठोप पानी भी डालऽ तिया. माटी सानते-सानते उ कुछ सोचत भी बिया. ओकरा दिमाग में कुछ बात घुम रहल बा. चेहरा से लागता कि उ कवनो उलझन में बिया. फिर माटी के चौड़ा-चौड़ा पटी बनाके ओकरा हाथ के मुठी से पीट - पीट के लंबा पटी बनाव तिया. पटी तैयार मइला के बाद माटिए से उ एगो चरखुंट छोटहन घर बनाव तिया. देखते - देखत कई दिन से मेहनत कइला के बाद उ एगो माटीघर बना दिहलस . माटीघर तैयार भइला के बाद अब उ ओकरा ऊपर माटी के लेप लगवलस,गोरकी माटी से पोतलस, फिर ओकरा के रंग से रंगलस, सजवलस. माटी के घर देख के अब उ खुश बिया. अइसन शब्द ओह लइकी के मुंह से निकल रहल बा-\nरामजी- रामजी पानी दऽ घोड़वा पिआसल बा,\nओदा- ओदा लेले जा सूखल - सूखल देले जा.\nभोजपुरी में ये भी पढ़ें : परब-त्यौहार में अउरो ईयाद आवेला गाँव\nअब ओकरा चेहरा पऽ परेशानी नइखे . अब ओकरा चेहरा पऽ अलग तरह के मुस्कान नजर आवता. ओकरा आंतरिक खुशी बा उ आनंदित बढ़िया. खुशी काहे ना होई, कई दिन से जवन घर उ बनावे में व्यस्त बिया ओह घर के पास आज उ बइठी. बइठ के पूजा करी, चुकिया भरी , चुड़ा भरी, मिठाई खाई, अपना भाई के मिठाई खिलाई , ओहिजा बइठ के गीत गाई , भजन गाई. दरअसल मटकोठा मतलब माटी के घर मतलब घरौंदा के निर्माण हमनी किहां लइकी लोग दीवाली के दिन करेला. दीवाली के दिन घरौंदा के अलगे महत्त्व होला. दीवाली में घर के सब लोग घर, आंगन आ खोरी के साफ सुथरा करे में लागल रहेला, दीवाली मनावे के तैयारी में व्यस्त रहेला, ओही समय में लगभग एक सप्ताह पहिले से लइकी लोग घरौंदा बनावे लागेला. शाम , दोपहर , धूप भा छांह में जब कभी लइकी लोग के समय मिलेला उ लोग भीड़ जाली आ मटकोठा बनावे लागेली. दीवाली के शाम तक मटकोठा रंगाई - पुताई के बाद तैयार हो जाला. जवना में उ सब के मेहमान , कल्पना आ कलात्मक रुचि समाहित रहेला.\nदीवाली के दिन जब शाम हो जाला, थोड़ा अंधेरा हो जाला तऽ सभे अपना- अपना घर में दीया जलावे लागेला. देवी - देवता के पास दीया भी दीया जल जाला. तब घर आ टोला में लोग दीया , मोमबत्ती आ लाईट भी जला देला. ओकरा चलते पूरा मुहल्ला जगमग हो जाला . ओही घरी माटीघर भा घरौंदा के पास दिया जलावल जाला. घरौंदा में दीया जलला के बाद घरौंदा जहां बनल बा ओहिजे बइठ के कुंवारी लइकी आ बच्ची सब कुलिया-चुकिया भरेली. कुलिया चुकिया मतलब पकल माटी के चुकिया जवना के कोंहार लोग माटी से चाक पऽ बनावेला आ आंवा में पकावेला. लइकी सब कोंहार के घर से कुलिया ले आवेली.\nचुकिया भी कई तरह के होला. कतहुं - कतहुं पांच गो चुकिया एके में सटल रहेला. चुकिया में चुड़ा, लकठो, लडू भा अउर कवनो मिठाई भरल जाला. ओकरा बाद चुकिया के ढकनी से ढक दिहल जाला .ओहिजे लछिमी जी के पूजा होखेला. पूजा पाठ करत समय घर के बड़ लोग माने बड़ बहिन, भाई आ माई भी रहेली . भाई के परसादी खिआवल जाला. कतहुं - कतहुं सुबह में चुकिया हटावल जाला. चुकिया भरला के बाद औरत सब देर रात तक जागेली आ बइठ के कई तरह के गीत गावेली. सबके पहिले गंगा माई के गीत गावेली ओकरा बाद कुलिया - चुकिया के गीत गावाला. एगो गीत में बहिन के उ भाई जवन बाहारा रहेला ओकरा से कुलिया चुकिया आ मिठाई लेके आवे के बात करऽ ताड़ी. भाई कहता कि हम ई सब ना ले आइब , बहुत महंगाई बा. तू बरत मत करऽ. बाकी लइकी अडिग बिया. उ कुलिया चुकिया जरुर भरी. देखीं एह गीत में-\nमोरे भइया बसेले मोरंग मनेर\nलेले आइहऽ हो भइया कुलिया चुकियावा\nहमरा ही देसे बहिनी कुलिया महंग भइले\nछोड़ देहुं ए बिहिनी कुलिया चुकियावा\nना छोड़ब ए भइया कुलिया चुकियावा\nभरतऽ बानी ए भइया तहरो बधइया..\nमाटीघर भा मटकोठा नाम से ही माटी के घर बनावे के रिवाज बहुते पुराना हऽ. लइकी सब बहुत पहिले से एकरा के बनाव ताड़ी . जइसे - जइसे समय बितल ओइसे-ओइसे एकरा के बनावे में बदलाव भी भइल बा. कतहुं - कतहुं ईटा के दीवार बनाके ओकरा ऊपर माटी के लेप कके चुना से पोत दिहल जाला. ऊपर से रंग से डिजाइन बनावल जाला. एकरा संगही कूट आ गाता से भी घरौंदा बनता. गाता के दीवार बनाके रंगीन कागज से डिजाइन बनेला. अब ढेर जगे थर्मोकोल के भी घरौंदा बनता. छोटे - छोटे बाजार आ शहर में थर्मोकोल के घरौंदा बने लागल बा. आज घरौंदा बाजार में भी बिकाए लागल बा . कुछ लोग खरीदत भी बाकीर जवन घरौंदा भा मटकोठा लइकी सब अपना हाथ से बनावेली ओकर महत्व अलगे बा. ओकरा संगे उन्हकर संवेदना जुड़ल रहेला. माटी साने से रंग- रोगन करे तक में अपनापन रहेला. दीवाल पऽ पोताई करत खानी उन्हुकरा हाथ के जवन चिन्ह उभरेला, ओकरा संगे एगो सपना बनेला , एगो रचनाशीलता बनेला , उ सब बजारु घरौंदा में ना हो सके. ओकरा संगे एगो आस्था बा. एगो जीवन बा.\nलइकी सब के बनावल माटीघर , मटकोठा , भा घरौंदा के अगर हमनी के कला के नजर से देखींजा तऽ ई लोक कला - शिल्प के बहुत बढ़िया नमूना बा. अलग - अलग घर में अलग - अलग लइकी घरौंदा बनावेली एह से ओह में उन्हकर शिल्प के बारे में पूरा सोच, नजरिया, कला से लगाव , रुचि सबकुछ दीखेला. जातना लइकी, जातना हाथ, जातना दिमाग उतना घरौंदा के प्रकार. सबके के देखे आ संग्रह करे के जरुरत बा. बाल शिल्प कला के रुप में देखे के जरुरत बा. आयोजन खतम भइला के बाद माटीघर के हमनी के खतम कर दीहींनाजा . ओकरा के रखे के जरुरत बा.\nTags: Article in Bhojpuri, Diwali 2020


टटका खबर, सोमार, चईत अँजोरिया सप्तमी, 2078 वि. – टटका खबर\nखेल चुनाव देश-दुनिया\nApr 19, 2021 आई.पी.एल. क्रिकेट, कोविड, चंपारण, राहुल गाँधी, वाराणसी, सारण\nसाथ में दीहल चित्र का बाद कोरोना महामारी के एह दुसरका छलांग का बारे में कुछ अउर कहे के जरुरत नइखे बाकिर जान लीं कि एह बीमारी से दुनिया में अबले 30 लाख से अधिका लोग के मौत हो चुकल बा आ रोजे हजारों लोगन के मौत के सिलसिला बरकरार बा. काल्हु अपना देश में कोरोना के2लाख 61 हजार5सौ नया मरीजन का मिलला का साथही देश में कोरोना छूताह सक्रिय मरीजन के गिनिती 18 लाख एक हजार 316 हो गइल बा. देश में अबले 1 लाख 77 हजार 150 मरीजन के मौत हो चुकल बा.\nरोए के रहनी तबले अँखिए खोदा गइल. कांग्रेस के अध्यक्ष रहल राहुल गांधी कहले बाड़न कि अब ऊ पश्चिम बंगाल विधानसभा चुनाव प्रचार ला कवनो रैली ना करीहें. वइसे राजनीति के जानकारन के कहना बा कि राहुल के मालूम बा कि उनुका रैली से कवनो फरक नइखे पड़े वाला. साथ ही बचल तीनो चुनावी डेग में मुस्लिम बहुल इलाका शामिल बाड़ी सँ आ कांग्रेस नइखे चाहत कि मुस्लिम वोटन के बँटवारा होखो आ ममता के नुकसान हो जाव. अब राहुल के एह फैसला से बँवारा गोल अब आपन माथ पीटत होखीहें कि कवना मुहुर्त में कांग्रेस से गठजोड़ क लिहलें.\nतृणमुलो के कहना बा कि अब ममता कवनो बड़हन रैली ना करीहें आ जवन करबो करीहें तवन आधा घंटा से कमे देर ले होखी.\nबिहार में कोरोना के तेजी बढ़त मामिला देखत मुख्यमंत्री नीतीश कुमार कहला बाड़न कि दोसरा राज्यन में गइल लोग जतना जल्दी हो सके वापिस लवति आवे. काहे कि लॉकडाउन तरे के मजबूरी आ सकेले. कहलन कि फिलहाल राज्य में रात्रि कर्फ्यू, सरकारी कार्यालयन के काम करे के समय में कटौती, धार्मिक स्थलन के बंदी आ परीक्षन के टारे के फैसला लीहल जा चुकल बा.\nकरनी ना धरनी धियवा होंठ बिदोरनी. हर चैनल पर विज्ञापन देके वाहवाही लूटे के कोशिश करे वाला दिल्ली के मुख्यमंत्री अरविंद केजरीवाल प्रधानमंत्री नरेंद्र मोदी के गोहार कइले बाड़न कि दिल्ली में कोरोना के हालात देखत केंद्र सरकार के अस्पतालनो में 70 फीसदी बेड कोरोना मरीजन ला रिजर्व क दीहल जाव.\nलोक आस्था के महापर्व चैती छठ आजु सबेरे के अरघा का साथही पूरा हो गइल. कोरोना का चलते अबकी सार्वजनिक जगहन पर छठ मनावे पर लागल रोक का चलते लोग अपना घरहीं छठ माई के पूजा कइलें. बिहार के औरंगाबाद जिला के पौराणिक स्थल देव में अबकी के चैती छठ पर लागे वाला मेलो पर रोक लागल रहल.\nवाराणसी के भेलूपुर इलाका में एगो दवा दुकानदार के गोली मारके घवाहिल कर दीहल गइल. दोसर घटना चोलापुर के सहड़ी गाँव में भइल जहँवा एगो ठेकेदार के गोली मारके मुआ दीहल गइल. लाश का लगे से एगो देशी कट्टा बरामद भइल बा. बतावल जात बा कि एह हत्या का पीछे पंचायत चुनाव के रंजिश हो सकेला.\nकोविड-19 महामारी के दुसरका लहर का चलते बिगड़ल हालात में आजुओ शेयर बाजार में बिकवाली के जोर बन सकेला.\nपश्चिम चंपारण जिला के सिकटा इलाका में नेपाल से भारत आवत एगो कारोबारी का लगे से 65 हजार रूपिया के जाली नोट मिलला का बाद ओकरा के गिरफ्तार क लीहल गइल. पुलिस के अपना मुखबिर से पहिलहीं खबर मिल चुकल रहुवे.\nसारण जिला के दरियापुर इलाका में सीतलपुर बाजार का लगे एगो ट्रैक्टर चालक ट्रक से कचरा के मर गइल. बतावल जात बा कि ओकरा ट्रैक्टर के एगो ट्रक रगड़ दिहलसि त ऊ खिसिया के डंडा ले के ओह ट्रक के चालक के मारे कूदल तबले सामने से आवत ट्रक ओकरा के कचार दिहलसि.\nपोलैंड के केलसे में होखत विश्‍व युवा मुक्‍केबाजी प्रतियोगिता में भारत के पांच गो मुक्‍केबाज क्‍वार्टर फाइनल में पहुंच गइल बाड़ें. महिलावर्ग में गीतिका आ पुरूष वर्ग में अंकित नरवाल, बिश्‍वमित्र चोंगथम, सचिन, आ विशाल गुप्‍ता अंतिम आठ में आ गइल बाड़ें.\nआई.पी.एल. क्रिकेट में चेन्नई में भइल मैच में रॉयल चैलेंजर्स बैंगलोर 38 रन से कोलकाता नाइटराइडर्स के हरा दिहलसि. मुम्बई के वानखेडे स्टेडियम में भइल मैच में दिल्ली कैपिटल्स छह विकेट से पंजाब किंग्स के हरा दिहलसि.


बजलऽ ए शंख बाकिर बाबाजी के पदा के ! – Anjoria\nखबर चौपाल देश आ समाज सरोकार\nअगस्त 27, 2011 अन्ना\nआखिर ऊ होइये गइल जवना के होखे के उमेद ना रहल. चउहत्तर साल के एगो बूढ़ अपना जिद्द से सरकार के झुका दिहलसि. सरकार अन्ना से निपटे में हर ऊ गलती कइलसि जवन कवनो मदान्ध सत्ता के मद में कर सकेला. पहिले त सोचलसि कि एह बूढ़ से का होई. बड़ बड़ भूत कदम तर रोवसु आ मुआ माँगे पुआ. एगो नेता डींगो हकले रहलन कि अन्नो का साथ उहे होई जवन बाबा रामदेव का साथे भइल रहुवे.\nबाकिर सरकार के हर दाँव उलुटा पड़त चलि गइल. अन्ना के तू तड़ाम कर के नाम लिहल गइल, भ्रष्टाचार में मूड़ी से गोड़ तकले डूबल बतावल गइल. ओकर हर छोट बड़ माँग के अनसुनी कइल गइल बाकिर ई जिद्दी बूढ़ आपन हर बाति मनवाववत चलि गइल. आ जब शनिचर का दिने संसद में बहस होत रहल त एगो सांसद सवाल तक उठवलनि कि आखिर ऊ कवन ताकत हऽ जवना का बल पर एगो चउहत्तर वरीस के बूढ़ बारह दिन से भुखाइल रहला का बादो शेर का तरह दहाड़त बा. अपना अन्दाज में अन्ना ओह सांसदो के आपन जबाब दे दीहले. कहलन कि दस दस गो बच्च पैदा करे वाला का जानी कि ब्रह्मचर्य में कतना ताकत होला.\nसरकार सोचले रहल कि बिना पार्टी पउवा वाला ई आदमी चंद लोग का सहारे कइसे आपन आंदोलन चला पाई. एही सोच में ऊ अन्ना के अनशन करे से पहिलही गिरफ्तार कर लिहलसि आ उनुका सहयोगियन के, जिनका के मीडिया टीम अन्ना के नाम दे दिहलसि, गिरफ्तार कर के जेल में डाल दिहलसि. ओकरा बाद जवन भइल तवना से इहे लागल कि अन्ना आ उनुकर टीम एह दाँव के काट पहिलही से सोच के रखले रहुवे. दिने भर में जवन समर्थन उफनाइल ओकरा के देखत सरकार के हाथ गोड़ फुला गइल आ ओहि दिने अन्ना के रिहाई के आदेशो जारी कर दिहलसि.\nबाकिर कहल जाला नू कि “खुदी को कर बुलन्द इतना कि हर तहरीर के पहले, खुदा बन्दे से खुद पूछे बता तेरी रजा क्या है ?” सरकार के मालूम ना रहल कि अन्ना के रिहाई से पहिले उनुका से पूछलो चाहत रहुवे. अन्ना जेल से निकले से इन्कार कर दिहले. दिल्ली पुलिस जब पन्द्रह दिन खातिर रामलीला मैदान में अनशन करे के अनुमति दे दिहलसि आ प्रशासन रात दिन एक करके रामलीला मैदान के रैली लायक बना दिहलसि तब अन्ना जेल से निकललन आ पूरा जुलूस का साथे रामलीला मैदान चहुँपलन.\nएह बारह दिन में सरकार के त बारह करम भइबे कइल कुछ अउरियो लोग के हवा निकल गइल. संसद एक सुर से अन्ना से अनशन तूड़े के अपील कइलसि बाकिर अन्ना तबले अनशन तूड़े के तइयार ना भइलन जबले संसद में उनुका मुद्दा पर प्रस्ताव पास ना हो जाव. कुछ लोग एकरा के संसद के अवमानना कहल, कुछ लोग अड़ियल रवैया, कुछ लोग कुछ अउर. कहल गइल कि एक बेर अइसन हो गइल त हर बेर केहू ना केहू आपन माँग लेके चलि आई. कहे वाला ई नइखे सोचत कि हर आदमी अन्ना ना होला, हर आदमी का लगे अतना धीरज भा जनता के दिल से संवाद करे के ताकत ना होला, आ सबले बड़ बाति कि हर आदमी का साथे मीडियो अइसे ना आवेले.\nखैर, जवन भइल तवन नीमन भइल. तय हो गइल कि जनता संसद से उपर होले आ संसद जनता के हर बात माने खातिर होले आपन बाति मनवावे खातिर ना. भ्रष्टतंत्र पर अधूरे सही बाकिर लोकतंत्र के ई जीत देश के आगा बढ़ावे में बहुते कारगर साबित होखी,\nइहे उम्मीद कइल जाव.\nबतकुच्चन – २५\nताजा आंदोलन से उपजल कुछ सवाल


मुसीबत खातिर एम डायल करीं – Anjoria\nNov 18, 2012 मनमोहन, ममता, मायावती, मुलायम, मुसलमान\nटाइम्स आफ इण्डिया पर एम जे अकबर के ब्लॉग में नयका लेख मनमोहन सिंह के डिनर डिप्लोमेसी पर लिखल गइल बा. अकबर साहब लिखले बाड़न कि आठ साल से बिना कुछ दिहले समर्थन के मलाई काटत मनमोहन एक बेर फेरु मुलायम से समर्थन चाहत बाड़न बिना कुछ दिहले. एह फेर में पता ना का गुफ्तगू भइल बाकि अतना त तय बा कि कवनो खास हासिल ना हो पावल मनमोहन के.\nअपना प्लान बी वाला मायावती के मनमोहन सिहं के डिनर खाए के नंबर बाद में मिलल. बाकि मायावती अतना चतुर राजनेता हई जे पता ना चले दिहली कि ई बात उनका खतना खराब लागल.\nआवे वाला संसद सत्र में मनमोहन का सोझा ममता के चुनौती बा. हालांकि ऊ जानत बाड़ी के पहाड़ा के खेल उनका पाला में नइखे. बाकि तबहियो यूपीए के खेल बिगाड़े में ममता आपन चाल चल चुकल बाड़ी. मुलायम आ मायावती अपना समय के इंतजार में बा लोग आ जहिया मिली तहिया पटकनिया देबे से बाजो ना आई लोग.\nएह बीच एगो अउर एम एह खेल में तुतुही बजा दिहले बा. हैदराबाद के एक सांसद वाली पार्टी एमआईएम यूपीए टू से आपन समर्थन वापिस ले लिहले बिया. एगो संसद से जतना फरक पड़े वाला बा ओहू ले बेसी चिंता के बात बा कि ई एगो लहर के सूचक बा. आसाम, यूपी, बंगाल हर जगहा के मुसलमान अब ई देखत बाड़ें कि केकरा साथे गइला से उनुका बेसी फायदा होखे वाला बा. दू हाली कांग्रेस के सरकार बनववला के कवनो फायदा ओह लोग के नइखे लउकत आ एहसे अब नवही मुसलमान खास मुसलमाने पार्टियन के साथे बहे लागल बाड़न भले ऊ पार्टी जमातेइस्लामी के समर्थन लेत होखे. एम जे अकबर लिखले बाड़न कि गुजरात के नरेन्द्र मोदी सरकार का तनखाह पर मुसलमान भलही बंगाल सरकार से अधिका होखसु बाकिर एकर फायदा मोदी के ना मिली. हँ बंगाल के वाम मोर्चा सरकार के एकर भुगतान जरूर करे पड़ल. आ अब मुसलमानन के पता चलल बा कि गुजरात के हर थाना में जतना मुसलमान सिपाही बाड़ें ओतना कवनो कांग्रेसी राज के पुलिस थाना भा मुलायमो के यूपी के थाना में नइखन.\nएह सब से कांग्रेस के मिले वाला सनेसा एकदमे साफ बतावत अकबर साहब लिखले बाड़न कि अगर मुसलमान कांग्रेस का पीछे खड़ा ना भइलन त ओकर लुटिया गोल होखल तय बा. अब बस इहे देखे के बा कि मुलायम आ मायावती कांग्रेस के एगो अउर बजट पेश करे के मौका देबे के तइयार बाड़न कि ना.


टटका खबर, शनिचर, २९ मई – Anjoria\nटटका खबर, शनिचर, २९ मई\nमई 29, 2010 news in bhojpuri, टटका खबर\nनक्सलियन का मार से सरकार के बोली गड़बड़ाइल\nमाओवादी षडयंत्र आ मानवता विरोधी हरकत से ज्ञानेश्वरी एक्सप्रेस के दुर्घटना ग्रस्त होखला का बाद केन्द्र सरकार के बोली गड़बड़ा गइल बा. ममता कुछ अउर बोलत बाड़ी, चिदम्बरम कुछ अउर, आ प्रणव बाबू बीच बचाव करत कुछ अउर. जवना सरकार के मंत्री एगो दुर्घटना का मामिला में एक सुर से ना बोल सकस ओह सरकार से उम्मीद कइल कि ऊ मानवता के दुश्मन नक्सलियन से निबट पाई बेकार बा. एगो नक्सली मराता त नक्सली चार गो आदमी मार गिरावत बाड़े. देखा दिहले बाड़न कि सरकार ओकनी के कुछ ना उखाड़ सके अपना माथा के बार भलही नोच लेव. ज्ञानेश्वरी एक्सप्रेस दुर्घटना में करीब दू सौ आदमी के मरे के खबर बा बा बाकिर सरकारी आँकड़ा ९५ के बा. तेरह गो डिब्बा पटरी से उतरल जवना में पाँच गो डिब्बा के फेर मालगाड़ी कचारत निकल गइल. एक डिब्बा में ७२ मुसाफिर, कम से कम. कुल कतना मौत भइल होखी अन्दाज रउरा लगाईं. आ उहो शिखण्डी लगावस जे नक्सलियन के पैरोकार हउवन. अइसनका दुर्घटना पर ऊ कुछ ना बोलस बाकिर जो कहीं चार गो नक्सली मरा जा सँ त ससुरे हुँआ हुँआ करे लगीहें.\nआतंकी उग्रवादी केहू के ना होलें, अपना बापो के ना\nऊ बस अपना मकसद के प्यार करे लें जवना खातिर ऊ जान तक देबे ला तइयार रहेलें. पाकिस्तानो उग्रवादियन आतंकियन के जनमावे पाले पोसे में पीछे ना रहे बाकिर ओकरो पर हमला बोलत रहलें सँ. काल्हु पाकिस्तान में दू गो मस्जिद पर भइल तालिबानी हमला में कम से कम अस्सी आदमी के मराये के खबर बा. तालिबानी फिदायिन अहमदिया मुसलमानन के मस्जिद पर हमला बोलले रहलें. तालिबानी अपना के कट्टर इस्लामी मानेलें आ इस्लामे के दोसरा बहाव के विरोध करेलें.\nआखिरी दिने समझौता हो गइल नेपाल में\nआ संविधान सभा के कार्यकाल एक साल खातिर अउर बढ़ा दिहल गइल. संविधान सभा का जिम्मे नेपाल के संविधान बनावे के जिम्मेदारी दिहल गइल बा बाकिर समय बीतलो पर ऊ कवनो संविधान ना बना पवलें. माओवादी अपने सुर निकालत रहेलें जवना से बाकी दल सहमत ना हो पावस आ मामिला लटकत रहेला. काल्हु २८ मई के ओकर कार्यकाल खतम होखे वाला रहुवे आ नेपाल में संवैधानिक संकट बन गइल रहुवे.\nचलनी दूसे सूप के, जेमे बहत्तर छेद\nमायावती का संपत्ति पर हाय तोबा मचावत विपक्ष के खुला चुनौती देत बसपा नेता सतीशचन्द्र मिश्र कहले बाड़े कि मायावती अपना संपत्ति के आँकड़ा सार्वजनिक कर देबेली. उनका लगे कवनो बेनामी संपत्ति नइखे. बाकिर ऊ लोग जे नेतागिरी करे से पहिले एगो साइकिल के मालिक रहे, ऊ बतावे कि आज ऊ अरबो खरबो के नामी बेनामी संपत्ति के मालिक कइसे हो गइल? ऊ अपना आमदनी के स्रोत बतावे. सरकार ओह लोगन के नाम उजागर करे जिनकर नाम स्विस बैंकन में अकूत संपत्ति राखे खातिर सरकार के ओहिजा से मिलल बा. हर पार्टी के नेता आपन शुरुआती संपत्ति आ आजु के संपत्ति के खुलासा करे तब मायावती पर सवाल उठावे. मायावती त अपना आमदनी के स्रोत समेत खुलासा करेली आ ओह पर आयकोर देबेली बाकिर बाकी लोग?\nमुलायम कहले कि सरकार वादाखिलाफी करत बिया\nजनगणना में जातियन का गिनती का सवाल पर केन्द्र सरकार के कदम डगमगात देख यादव त्रिमूर्ति जबानी हमला बोलल शुरु कर दिहले बाड़े. पहिले शरद यादव बोलले आ अब मुलायम सिंह कहले बाड़न कि सरकार एह मसला पर वादा खिलाफी करत बिया. ओने कांग्रेसी मंत्री अजय माकन हर पार्टी के युवा सांसदन के चिट्ठी लिख के कांग्रेस के मुसीबत में डाल दिहले बाड़न. माकन जातिगणना का खिलाफ बाड़े. दोसरा तरफ दोसर मंत्री मोइली जातिगणना खातिर खुलेआम अभियान चलवले बाड़े.\nभउजी टिकट लेबे से इन्कार कर दिहली\nसपा से राज्यसभा खातिर जया बच्चन के टिकट मिलला का बाद अमर सिंह तेज हो गइल रहलें आ बच्चन परिवार में फैसला हो गइल कि जया बच्चन टिकट ना लीहें आ परिवार के विवाद से दूर रखीहें. अब जया बच्चन वाली सीट अमर सिंह के धुर विरोधी दोसर राजपूत मोहन सिहं के दे दिहल गइल बा. मोहन सिंह अमर सिहं के खुलेआम गरियावेलें आ दुनु राजपूतन के लड़ा के सपा के यादव नेतृत्व निश्चिन्त बा. गोतिया के काट गोतिये करेला!\nसीबीएसई के गणित में सौ के मतलब पंचानबे होला\nकुछ विद्यार्थियन के फेल होखे से चिंतित सीबीएसई एह साल से ग्रेडिंग प्रणाली से रिजल्ट दिहल शुरु कइले बा जवना में केहू के फेल ना कइल जाई. सबसे निचला ग्रेड पावे वाला के पाँच गो मौका दिहल जाई अगिला क्लास में प्रोमोट होखे खातिर. एह प्रणाली से केहू के टॉपर ना मानल जाई आ ९१ से १०० अंक पावे वालन के एकही ग्रेड एवन दिहल जाई. ग्रेड के प्रतिशत में बदले खातिर सीबीएसई ओहमें साढ़े नौ से गुणा करे के कहले बा. जइसे कि टापग्रेड वालन के मिलल दस के मतलब भइल पंचानबे फीसदी. दोसर मतलब ई कि केहू के पंचानबे से उपर ना मिली. हो सकेला कि पढ़ाई में पिछड़ल विद्यार्थियन के सहूलियत देबे खातिर एक जमाना उहो आ जाव कि जेकरा अस्सी से उपर मिली ओकरा के आगा ना पढ़े दिहल जाई! काहे कि ऊ अतना जानकार बा कि ओकरा के पढ़वला के जरुरत नइखे. फिसड्डी छात्रन के उत्साह बढ़ावे खातिर ओकनी के आगा बढ़े खातिर संवैधानिक संरक्षण दिहल जाई.\nलोकसभा आ विधानसभा के कार्यकाल नियत होखो\nहर साल दू साल पर होखे वाला चुनावन से आजिज जनतो चाहेले कि एकर कवनो समाधान निकालल जाव. पहिले लोकसभा आ विधानसभा के चुनाव साथही करावल जात रहुवे आ ओहसे खर्चो कम पड़त रहे आ सुविधो रहत रहुवे. बाकिर बार बार होखे वाला मध्यावधि चुनावन से हालत गड़बड़ा गइल. अब हर साल कहीं ना कहीं चुनाव होत रहेला आ एकरा चलते विकास कार्यन में बाधा पँहुचेला. भाजपा नेता लालकृष्ण आडवाणी अपना ब्लाग पर लिखले बाड़न कि एह मसला के जब ऊ प्रधानमंत्री आ वित्तमंत्री का सोझा उठवलन त ऊ लोग ध्यान से उनकर बात सुनल. अब एह ध्यान से सुनला का बारे में का कहल जाव? सरकार त हर बतिये ध्यान से सुनत रहेले, कबो कुछ करे तब नू!\nशेयर बाजार में सुधरा आइल तीसरको दिने बनल रहल\nपिछला कई दिन से हो रहल लगातार गिरावट का बाद पेंडुलम दोसरा तरफ चल निकलल बा आ काल्हु लगातार तीसरका दिने शेयर बाजार के सूचकांक में बढ़ोतरी भइल. सोरह हजार से नीचे तक चल गइल सूचकांक फेर सोरह हजार आठ सौ हो गइल बा.\nभारत जिम्बाब्वे के जीता दिहलस\nतीन देशन का बीच हो रहल एकदिना क्रिकेट शृंखला में जिम्बाब्वे का साथ खेलत मैच में भारत अपना पहिलका पारी में पाँच विकेट पर २८५ रन के स्कोर खड़ा कइलस. बाकिर जब जिम्बाब्वे खेले उतरल त भारत के गेंदबाज अइसन गेंदबाजी कइलें कि ओकरा जीतही के पड़ल आ आ ४९वाँ ओवर में जिम्बाब्वे २८९ रन बना के जीत गइल. भारत के गेंदबाज दस गो गेंद अउरी फेंके से बाच गइलें.\nटटका खबर, शुक, २८ मई\nटटका खबर, अतवार, ३० मई


पूर्वांचली मूल के कृपाशँकर सिंह आजु भाजपा में शामिल होइहें – टटका खबर\nउत्तर प्रदेश खेल देश-दुनिया भोजपुरी पट्टी व्यापार\nJul 7, 2021 असम, कृपाशँकर सिंह, क्रिकेट, जेईई मेन परीक्षा, पूर्वांचली, बलिया, भाजपा, मंत्रीमंडल विस्तार, महाराष्ट्र, मिताली राज, मोदी मंत्रीमंडल, शेयर बाजार\n(टटका खबर, बुध, आषाढ़ अन्हरिया त्रयोदशी, 2078 विक्रमी)\nमहाराष्ट्र के गृह राज्यमंत्री रहल आ मुंबई कांग्रेस के अध्यक्ष रह चुकल कृपाशंकर सिंह आजु भाजपा में शामिल होखे वाला बाड़ें. कश्मीर में अनुच्छेद 370 हटावे के विरोध करे वाली कांग्रेस से ऊ तबे इस्तीफा दे दिहले रहलें बाकिर अबहीं ले कवनो दोसरा गोल में शामिल ना भइल रहलें. उनुका अइला से मुंबई महानगरपालिका के अगिला चुनाव में भाजपा के भाव बढ़ सके के उमीद जतावल जात बा काहें कि अबहीं ले महाराष्ट्र भाजपा का लगे कवनो दमदार पूर्वांचली नेता ना रहुवे जे ओहिजा रहे वाला पूर्वांचलियन के अपना पाला में समेट सकत रहुवे. महानगरपालिका जीत के भाजपा शिवसेना से आपन हिसाब चुकता कइल चाहत बिया.\nउत्तर प्रदेश के राज्यमंत्री उपेंद्र तिवारी आ उनुका परिवार के औरतन का खिलाफ फूहड़ गारी देबे के तीन गो आरोपी मंगल का दिने बलिया के अदालत में सरेंडर हो के जमानत ले लिहलें. बाकिर अब जब मामिला में पाक्सो एक्ट जोड़ा गइल बा त ओह लोग के गिरफ्तारी के गुंजाइश बनि गइल बा. एग मामिला में अब पुलिस मंत्री रह चुकल अंबिका चौधरी आ बलिया जिला पंचायत के अध्यक्ष पद पर जीतल आनंद चौधरी समेत कई जने पर पाक्सो एक्ट का तहत कार्रवाई कर सकेले.\nयूपी के योगी राज जइसन रुख अख्तियार कइले असम के हिमंता बिस्व सरमा के सरकारो गुंडा मवालियन पर कवनो रहम करे में विश्वास ना करे. विरोधियन आ लिब्रांडुवन के शिकायत बा कि सरकार निर्दयी बन गइल बिया आ अपराधियन के मार गिरावल शुरु कर दिहले बिया. विरोधी गोलन के कहना बा कि अगर अपराधी पुलिस हिरासत से भागत बा त एकरा खातीर पुलिस दोषी बिया ओह अपराधी के मार गिरावल गलत बा. जानो जोग बा कि पिछला दू महीना में असम में एक दर्जन अपराधीयन के मार गिरावल गइल बा.\nकई राज्यन के राज्यपालन के फेराबदली कइला का बाद प्रधानमंत्री नरेंद्र मोदी अपना मंत्रिमंडल के आजु साँझ विस्तार करे वाला बाड़न. दुसरका बेर सरकार बनवला का बाद ई पहिला विस्तार होखे जा रहल बा आ एहमें चुनाव में जाए वाला राज्यन के समीकरण दुरुस्त करे के कोशिश कइल जा सकेला. सुने में आवत बा कि एह विस्तार के मलाई खास क के पिछड़ा वर्ग के मिले जा रहल बा.\nजेईई मेन 2021 के तिसरा आ चउथा दौर के टारल इम्तिहानन के करावे के एलान काल्हु केंद्रीय शिक्षा मंत्री डॉ रमेश पोखरियाल निशंक करत बतवलें कि तिसरका दौर के परीक्षा 20 से 25 जुलाई ले आ चउथका दौर के परीक्षा 27 जुलाई से2अगस्त का बीच करावल जाई. जे परीक्षार्थी कवनो कारण से एह परीक्षन का ला आपन आवेदन जमा नइखे कइले ऊ आठ जुलाई के रात 11 बजकर 50 मिनट तक तिसरका दौर के आ9जुलाई से 12 जुलाई का बीच चउथका दौर ला आवेदन कर सकेलें. अबकी परीक्षा केंद्र पहिले का मुकाबले दुगुना कर दीहल गइल बा.\nभारतीय महिला क्रिकेट टीम के कप्तान मिताली राज इंग्लैंड के खिलाफ हाल ही में खेलल गइल वनडे सीरीज में अपना शानदार प्रदर्शन का चलते फेरु आईसीसी महिला वनडे रैंकिंग में माथ पर आ गइल बाड़ी. 22 बरीस के अपना क्रिकेट करियर में मिताली आठवीं बेर माथ पर आइल बाड़ी.\nबैंकिंग अउर वित्तीय कंपनियन का शेयरन में लिवाली का चलते काल्हु सेंसेक्स 53129 अंक के नया ऐतिहासिक ऊँचाई छू लिहलसि जबकि आ निफ्टी 15914 अंक छूअला का बावजूद अपना पिछला ऊँचाई से कुछ पहिलहीं थाक गइल. एकरा बाद लिवाली करे वाला मुनाफा काटल शुरु कर दिहलें आ बाजार गिरावट का साथे बंद भइल. रिलायंस इंडस्ट्रीज, टीसीएस आ इंफोसिस जइसन बड़की कंपनियन में बिकवाली रहला से ई हाल भइल. दुनिया के बाजार से जवन संकेत आजु भोर ले आइल बा ओह से लागत बा कि एहिजो के बाजार में बिकवाली जारी रह सकेले.\nमोदी सरकार के दुसरका दौर के पहिलका मंत्रिमंडल विस्तार


भोजपुरी विशेष: जब धोनी ललकरले, हम कवनो के माही-वाही नाहीं, हमका चांही बदला ... | Bhojpuri special Mahendra Singh Dhoni mahi IPL cricket corona nodakm– News18 Hindi\nभोजपुरी विशेष: जब धोनी ललकरले, हम कवनो के माही-वाही नाहीं, हमका चांही बदला ...\nधोनी के एगो बिडियो भाइरल भइल रहे जवना में उनकर लइकी भोजपुरी में पूछs तारी, ऐ महेनदर सिंह धोनी, कइसन बा ?\nआईपीएल आवे वाला बा. क्रिकेट से सन्यास महेनदर सिंह धोनी के खेल देखे के सबका इंतजार बा. सब इहे चाहता कि धोनी फेर से धुन देस. यही मौका पर लेखक धोनी के खेल अउरी उनका स्टाइल के याद करत बाने.\nLast Updated : September 08, 2020, 13:33 IST\nई कोरोना के कबs मऊतs आई, पाता ना. एकरा चलते किरकेटो के माजा किरकिरा हो गइल. पांच महीना से छाक्का-चौउका देखलs मोहाल रहे. लेकिन अब आइपीएल होखे के खबर से मिजाज हरियर बा. अब फेन कपार पs किरकेट के बोखार चढ़ी. मन बेचैन बा कि कब 19 सितम्बर आवे कि महेनदर सिंह धोनी के खेलs देखीं. धोनी जइसन खेलाड़ी बिरले पैदा होखे ले. जेतना बड़s खेलाड़ी ओतने बड़s इंसान. मन में बबंडर उठलs बा कि ऊ सनयास लेला के बाद कइसन खेलीहें. हमार तs साध बा कि धोनी धुआंधार खेलs देखावस जवना से कि बिरोधी लोगन के जबाब मिल जाए.\nएक साल से बेसी हो गइल उनका के मैदान पs देखला. एह बात में कवनो शक नइखे कि हम धोनी के पक्का सपोटर हईं. उनका खिलाफ एक्को लफज मंजूर नइखे. काल्हे बड़का चा के लइका बंटिया से धोनी खातिर बतकूच्चन हो गइल. बंटिया कहे लागलs कि अब धोनी-तोनी गइले हावा खाये, खेला देखे के बा तs रोहित सरमा के देखs. हम कहनी, देखs बंटी तूं रोहित के भजन गावs, ओहसे हमरा कोवनो दिकत नइखे, लेकिन इ बतावs कि रोहित, धोनी जइसन भोजपुरी कबो बोल सके ले का ? धोनी बिहारी होके दू-दू गो बल्ड कप जितवले, का रोहित कबो अइसन कर सकिहें ? बंटिया आंख तरेर के कहलस, ई धोनी कब से भोजपुरी बोले लगले? हम तs टीभी पs उनका के धुराझार अंगरेजी बोलत देखले बानी. आ ई बतावs कि धोनी कब से बिहारी हो गइले ? ऊ तs रांची रहेले.\nधोनी कहले, हमरा बदला चाहीं\nबंटिया के बात पs खीस बर गइल. कहनी, देख तोरा ना बुझाए तs मुंह न लड़वनी. महेनदर सिंह धोनी अपना जिनगी के शुरुआती 23 रनजी मैच बिहारे से खेलल रहन. उनकर किरकेट बिहार से शुरू भइल तs ऊ बिहारी कहइंये कि ना ? उनकर बाबू जी नौकरी करे अत्तराखंड से रांची आइल रहन. रांची में धोनी के संघतिया भोजपुरी बोले वाला रहनs. एहसे उहो भोजपुरी बोले के जान गइले. धोनी पर बनल सिनेमा ना देखले रहस का ? धोनी जब पंजाब वला मैच के हाल सुनावतs बाड़े तs उनककर डाइलौक रहे, “पूरे डे थ्री में उनका एक्के बिकेट गिरता है.” इ फिलिम में धोनी के हिन्दी पs भोजपुरी के ठप्पा लागल रहे.\nऊ भले टीभी पs अंगरेजी में बतियावले लेकिन अपना संगी साथी में भोजपुरिये टोन में हिंदी बोलेले. दू साल पहिले आइल अस्नीकर चकलेट वाला प्रचारो में धोनी भोजपुरी में डाइलौक बोलले रहन. धोनी बैट के तलवार बना के कहतs बाड़े- हमका चांही बदला, हम कवनो के माही-वाही नाहीं.... धोनी तs धोनी उनकर नन्हबुटनी लइइकियो भोजपुरी बोलेले. धोनी के एगो बिडियो भाइरल भइल रहे जवना में उनकर लइकी भोजपुरी में पूछs तारी, ऐ महेनदर सिंह धोनी, कइसन बा ? तs ऊ जबाब में कहत बाड़े- ठीके बा. बंटिया हमार बात सुन के सकपका गइल लेकिन ढीठ अइसन कहलसs – देखs ए सन्नी भईया, तूं कतनो काथा कहानी कहs लेकिन रोहित के आंगा सभे फेल बा.\nधोनी अउर सांसद मनोज तिवारी\nजब कतनो समझवला पs बंटिया ना मानलs तs कहनी, देखs 19 सितम्बर के पहिले मैच में पाता चल जाई कि सेर के बा आउर सवासेर के बा. धोनी अउर रोहित के टीम में जब भिड़ंत होई तs पानी के थाह लागs जाई. रोहितो बड़s खेलाड़ी हवें लेकिन धोनी के बराबरी मोसकिल बा. धोनी जइसन किरकेटिया दिमाग दुनिया में खोजलो ना मिली. उनकर रेफरल अउर असटम्पिंग के कवनो जोड़ा बा ? खेलाड़ी के बातs छोड़s, धोनी दिल के राज हवन. एह साल 15 अगस्त के जब धोनी सनयास लेले रहनs तs ओह घरी बारह साल पुरान एगो बिडियो भाइरल भइल रहे. ई बिडियो में भोजपुरी सिनेमा के हीरो मनोज तिवारी के मेहरारू रानी पांडे डांस करत बाड़ी अउर धोनी टेबुल पs बईठ के गीत गवनई के आनंद उठा रहल बाड़े. बंटिया पूछलस, भला धोनी मनोज तिवारी के कइसे जानतs रहन ? हम कहनी, धोनी के बिजनेस पाटनर अरुण पांड हउवन. मनोज तिवारी के मेहरारू रानी पांडे उनकर बहिन हई. मनोज तिवारी 2008 में भोजपुरी सिनेमा के बड़का हीरे बन गइल रहन. उनकर मेहरारू रानी पांडे भी गायिका रही अउर परदा पर आवल चाहतs रही. तब मनोज तिवारी एगो एलबम बनावे के सोचले. जब बिडियो के शूटिंग के तइयारी होखे लागल तs रानी पांडे के भाई अरुण पांडे आपन दोस्त धोनी से एकरा में काम करे के कहले. धोनी रानी के बहिन जइसन मानतs रहन.\nऊ एह बिडियो में काम करे के खातिर तैयार हो गइले. तब ले धोनी भारत के कपतान बन गइल रहन. ओह घरी उनका परचार खातिर करोड़ो रोपेया मिलतs रहे. लेकिन ऊ अपना दोस्त के बहिन खातिर एह बिडियो में बिना पइसा के काम कइले. अइसन दिलदार हवें महेनदर सिंह धोनी. एतना बात सुन के बंटिया के काठ मार देलस. ऊ टुकुर-टुकुर हमरा देने देखे लागलs. फेन कहलस, का सन्नी भइया तूं हमार दिमागे फेर दिहलs.\nbhojpuri special corona Cricket IPL Mahendra Singh Dhoni


खबर एक नजर में (8 जुलाई 2011) – टटका खबर\nचलनी दूसे सूप के जेमे बहत्तर छेद\nकांग्रेस के राजकुमार राहुल गाँधी एह घरी अपना किसान यात्रा पर बाड़न. काल्हु उनुकर बयान आइल कि यूपी के सरकार दलालन का हाथ में बा. दुर्योग देखीं कि काल्हुवे केन्द्रीय कपड़ा मंत्री के इस्तीफा दे देबे के पड़ल. उघार त ऊ बहुत दिन पहिले हो गइल रहले बाकिर जब शिकंजा कसे लागल त काल्हु मजबूरी में इस्तीफा दे दिहलन. अब कुछ दिन में ऊहो तिहाड़ के मेहमान बन जासु त अचरज ना होखी. लागत बा कि केन्द्र सरकार घोटालेबाजने से चलत रहल ह आ शायद चलतो बिया. एक एक करके अतना मंत्री कबहू जेल ना गइले. बाकिर आपन दोष ना देखत राहुल दोसरा पर अछरंग लगावत चलत बाड़न.एगो मुँहदुबर के प्रधानमंत्री का कुर्सी पर बइठा के ओकरा ईमानदारी का आड़ में चोर बेईमानन के सरकार चलावल जा रहल बा. अगर केन्द्र सरकार ईमानदार रहो त कवनो राज्य सरकार के बेंवत नइखे जे ऊ गलत काम करि सको. बाकिर अपना आँखि के फूला ना लउके दोसरा के माढ़ा जरूर लउक जाले.\nबिहार में खुली आर्यभट्ट ज्ञान विश्वविद्यालय\nकाल्हु बिहार सरकार के मानव संसाधन विकास मंत्री पी के शाही का अध्यक्षता में मानव संसाधन विभाग के बईठक में शामिल आर्यभट्ट विश्वविद्यालय के कुलपति प्रो॰ एस॰एन गुहा आ दोसरो विश्वविद्यालयन के कुलपति आ उच्च पदाधिकारी फैसला लिहले कि राज्य के सगरी मेडिकल, इंजीनियरिंग, आ प्रबंधन संस्थान अब आर्यभट्ट विश्वविद्यालय का अंदर चलीहे. निजी संस्थाननो के छूट दिहल गइल बा कि अग ऊ चाहसु त विश्वविद्यालय से जुड़ सकेले. सरकार एह बारे में जल्दिये अधिसूचना जारी कर दी.\nसामाजिक गिरावट के नमूना रोजे लउकत बा सेना भरती में\nसमाज कतना नीचे गिर गइल बा एकर नमूना हमेशा कवनो ना कवनो बहाली भरती का दौरान नजर आ जाले. कबो रेल का बहाली में त कबो दोसरा बहाली में. सेना के बहाली का दौरान एकर सबले घटिया रूप सामने आवेला. जौनपुर में चल रहल सेना भरती रैली में आवे वाला अभ्यर्थी कतना बदतमीज बाड़न एकर नमूना रोजे लउकत बा. ओह लोग में बाप महतारी समाज के दिहल संस्कारो झलकत बा. ट्रेन के चेन खींच अपना गाँव का सोझा उतर के घरे आवे वाला नवही जानत बा कि ओकर बाप महतारी एह बाति खातिर ओकरा के मना ना करी. ना त ऊ अइसन ना करीत. जौनपुर में आजु बलिया के अभ्यर्थियन के बहाली होखे वाला बा आ काल्हु सगरी ट्रेन एह अभ्यर्थियन से ठसमठेस चलली सँ. दुर्भाग्य रहल ओह लोग के जे आरक्षण करवले रहल. एसी बोगी तक में ई लड़िका घुस गइले सँ आ सीट पर बइठल लोग के उठा उठा के खुदे धँस गइले सँ. पता ना अइसनका गैर जिम्मेदार आ बदतमीजन के बहाल कर के सेना कतना अनुशासित रह पाई.\nबस से ट्रेन का टक्कर में ३८ जने के मौत\nकाल्हु कासगंज कानपुर रेलखंड पर पटियाली आ दरियागंज रेलवे टीसन का बीच एगो खुला क्रासिंग पर बारातियन से भरल एगो बस ट्रैक पर चढ़ले रहल कि एक तरफ से मथुरा छपरा एक्सप्रेस आ गइल आ ट्रेन के उधियावत चल गइल. बस में अतना भीड़ रहे कि ड्राइवर दोसरा तरफ देखिये ना सकत रहे जेने से ट्रेन आइल. एह दुर्घटना में ३८ लोग के मौत हो गइल आ करीब ओतने लोग घवाहिल हो गइलन. बाद में रेल राज्य मंत्री आ रेलवे बोर्ड के चेयरमैन घटनास्थल के मुआयना कइले आ मरल लोग के दू दू लाख आ घवाहिलन के पचास पचास हजार देबे के एलान कइलन.\nबिहार में बाढ़ का चलते दू दिन में चौदह जने के मौत\nबिहार के नदियन में बियफहू का दिने पानी बढ़े के रफ्तार जारी रहल. सबले बेसी आफत पूर्वी आ पश्चिमी चंपारण, गोपालगंज, मुजफ्फरपुर, मधुबनी, समस्तीपुर, दरभंगा, पूर्णिया, सुपौल, आ अररिया में देखे के मिलत बा. नेपाल से बरखा के पानी आवते रहला से बाढ़ अउरी भयावह होखे वाली बा. काल्हु रक्सौल में दू गो, सीतामढ़ी में एगो आ मुजफ्फरपुर में दी जने के डूबला से मौत हो गइल. पिछला दू दिन में नाहियो त चौदह लोग डूब चुकल बा.\nकृपाशंकर सिंह का खिलाफ याचिका पर कोर्ट के फैसला सुरक्षित\nजानकारी में आवे वाला स्रोत से बेसी के आमदनी रखला का आरोप में मुंबई कांग्रेस अध्यक्ष कृपाशंकर सिंह के संपत्तियन के जाँच करावे खातिर दायर याचिका पर बांबे हाईकोर्ट काल्हु आपन फैसला सुरक्षित कर दिहलसि. एगो आरटीआई कार्यकर्ता संजय तिवारी आरोप लगवले बाड़न कि महाराष्ट्र का गृह मंत्री रहला का दौरान कृपाशंकर सिंह बहुते नाजायज कमाई कइलन. कृपाशंकर सिंह के समधी मधुकोड़ा झारखंड के लूटे का आरोप में मुख्यमंत्री पद छोड़े के मजबूर हो गइलन. कृपाशकर सिंह के वकील के दलील रहल कि ई सब कुछ राजनीतिक विद्वेष में कहल जा रहल बा.\nनामांकन में नियमन के कड़ाई से पालन होखे\nबीआर अंबेदकर बिहार विश्वविद्यालय काल्हु अपना सगरी स्नातकोतर विभागन आ महाविद्यालयन के निर्देश जारी कइलसि कि नामंकन में नियम के कड़अई से पालन होखे के चाहीं. सीट से बेसी नामांकन कवनो हाल में ना होखे आ तिथि बीतला का बाद केहू के आवेदन विश्वविद्यालय ना भेजल जाव.\nगंगा आन्दोलन में उमा भारती बलिया अइली\nअपना गंगा निर्मलीकरण यात्रा पर निकलल उमा भारती काल्हु बलिया चहुँपली त उनुकर शानदार स्वागत कइल गइल. कोटवा नारायणपुर में गंगा आरती कइला का बाद सभा के संबोधित करत उमा भारती कहली कि जबले गंगा जी के पानी पिये लायक ना हो जाई तब ले ऊ चैन से ना बइठीहे. भठियरपन का खिलाफ बोलत उमाभारती के कहना रहल कि ऊ छह सला केंद्र में मंत्री रहली. मध्यप्रदेश के मुख्य मंत्री रहली बाकिर कबहू उनका पर कवनो आरोप ना लागल. गद्दी छोड़ली त तिरंगा के नाम पर. कहली कि तिरंगा के शान में ऊ आपन जान तक दे सकेली. उमा भारती के स्वागत में बलिया के सगरी भाजपाई एकजुट हो के मौजूद रहले.\nनिकालल रिजल्ट बदलि दिहलसि लोक सेवा आयोग\nयूपी के लोक सेवा आयोग आपन पीसीएसप्री के परिणाम में बदलाव के एलान कइले बा. पहिले सफल घोषित १०७ अभ्यर्थिन के असफल घोषित कर के १२२ गो असफल घोषित अभ्यर्थियन के सफल घोषित कर दिहल गइल बा. आयोग के कहना बा कि अइसनका एगो तकनीकि गड़बड़ी सुधारे खातिर कइल गइल बा. सबले बेसी संशोधन समाजशास्त्र विषय में भइल बा. आयोग का इतिहास में अइसन घटना कबहू ना भइल रहे. अब नयका सफल लोग बीस जुलाई तक मुख्य परीक्षा खातिर आवेदन दे सकेला. आ इहो तय बा कि असफल लोग अदालत के शरण ले सकेला.\nमामू के विक्लप बनीहे अमर सिंह\nलोकमंच के राजनीतिक दल का रूप में चुनाव आयोग से मिलल मान्यता का बाद अमर सिंह के कहना बा कि ऊ यूपी में मामू के विकल्प बने के कोशिश करीहे. मा मतलब मायावती आ मू मतलब मुलायम सिंह. इहो कहलन कि उनुका पार्टी के सपा आ भाजपा छोड़ के दोसरा केहू से बैर नइखे आ सभकर स्वागत बा पार्टी में. अबही लोकमंच कवनो दोसरा दल से समझौता नइखे कइले. भाजपा से उनुकर विरोध साम्प्रदायिक कारण से बा त मुलायम के विरोध पूर्वांचल विरोधी होखला का चलते. अमर सिंह अगिला दू अक्टूबर से गाजियाबाद से गाजीपुर का यात्रा पर निकलीहे आ जबले चुनाव खतम ना हो जाई तबले घरे ना जइहे.\nहरभजन सिंह चारसौ विकेट लेबे वाला हो गइलन\nभारत के गेंदबाज हरभजन सिंह जब काल्हु अपना छियानबेवाँ टेस्ट मैच खेलत जब कार्लटन वाग के आउट कइलन त उनुकर लिहल विकेटन के गिनिती चार सौ हो गइल. देश के तीसरा आ दुनिया के एगारहवाँ गेंदबाज बन गइले हरभजन जे चार सौ विकेट लिहले बा. काल्हु भारत वेस्टइंडीज का बीच हो रहल तिसरका टेस्ट का दुसरका दिने ईशांत फेर भारी पड़लन वेस्टइंडीज के बल्लेबाजन पर. वेस्ट इंडीज के पूरा टीम अपना पहिलका पारी में २०४ रन बना के आउट हो गइल आ काल्हु के खेल खतम होखे का बेरा भारत बिना कवनो नुकसान के आठ रन बनवले रहुवे.\nखबर एक नजर में (9 जुलाई 2011)


मोदी अचके में पाकिस्तान धमक गइलें – टटका खबर\nमोदी अचके में पाकिस्तान धमक गइलें\nकाल्हु रुस से अफगानिस्तान चहुँपल पीएम मोदी अफगानिस्तान में भारत के बनावल संसद भवन के उद्घाटन करे चहुँपलन. ओहिजा उद्घाटन कइला का बाद उनुकर कार्यक्रम सीधे दिल्ली लवटे के रहुवे. काल्हुए नवाज शरीफ के जनमदिन रहुवे त फोन से बधाई दिहलन. नवाज शरीफ बतवलन कि ऊ इस्लामाबाद में नइखन आ अपना घरे बाड़न जहाँ उनुका नतिनी के बिआह शनिचर का दिने होखे जा रहल बा. मोदी के नेवता दिहलें त मोदी अचानके पाकिस्तान जाए के तय कर लिहलन.\nलाहौर हवाई अड्डा पर स्वागत करे मौजूद रहलन पाकिस्तान के पीएम नवाज शरीफ. ओहिजा से दुनू जने पाकिस्तानी वायु सेना के हेलीकाप्टर से एके साथ नवाज के घरे जाए ला निकललन आ ओहिजा से दुनू जने एके गाड़ी से नवाज का पैलेस चहुँपले. ओहिजो मोदी के शानदार स्वागत भइल. मोदी नवाज शरीफ के माई के गोड़ छू के प्रणाम कइलन, नतिनी के आशीर्वाद दिहलन. मोदी के स्वागत में ओहिजा शाकाहारी पकवान के इंतजाम भइल आ करीब दू घंटा एक साथे बिता के दुनू पीएम फेरू लाहौर ला रवाना भइलें.\nएह अचके में भइल मोदी के पाकिस्तान यात्रा से सबले बेसी दुख हो गइल पाकिस्तानी आतंकी हाफिज सईद के आ भारत के कांग्रेस पार्टी के. कांग्रेसी बोलतुआ मोदी के पाकिस्तान यात्रा का खिलाफ जम के बयानबाजी कइलन. ओह लोग के कहना बा कि एह तरह विदेश के यात्रा ना होखे के चाहत रहुवे. पाकिस्तान जाए से पहिले मोदी ओह लोग से इजाजत ना लिहलन वगैरह वगैरह. बाकिर बाकी सगरी गोल आ इहां ले कि कश्मीरी अलगाववादीओ एह मुलाकात के स्वागत कइले बाड़ें.\nTags: मोदी के पाकिस्तान यात्रा


कोरोना के चपेट में उत्तर कोरिया - खबर भोजपुरी\nकोरोना के चपेट में उत्तर कोरिया\nसंक्रमित लोग के संख्या दस लाख पार, 50 लोग के मौत\nउत्तर कोरिया में कोरोना वायरस के संक्रमण तेजी से फइल रहल बा। इहाँ कोविड-19 के संक्रमण से अभी तक 50 लोग के मौत हो चुकल बा आ संक्रमित लोग के संख्या दस लाख पार हो गइल बा। रिपोर्ट के मुताबिक किम जोंग उन महामारी प्रतिक्रिया टीम के पूरा तरीका से सक्रिय क देले बाड़े। एकरा संगे-संगे सेना के दवाई बांटे में मदद करे के आदेश दिहल गईल बा।\nकिम जोंग उन कोरोना के बढ़त मामिला खातिर स्वास्थ्य अधिकारियन के कड़ा आलोचना कइले बाड़न. उ कहले कि महामारी के रोके के प्रयास असफल देखाई देता। खासकर दवाई देवे खातिर दवाई के दुकान 24/7 खुला रखे में नाकाम रहल बा। उ सेना के प्योंगयांग के दवाई के आपूर्ति तुरंत सुनिश्चित करे के आदेश देले।\nदेश में कोरोना के हालात पर खुद किम नजर राखत बाड़न. साथ ही रोजाना आपातकालीन पोलिटब्यूरो के बइठक में भाग लेत बानी. उ कहले कि कोविड देश में बहुत उथल-पुथल मचा रहल बा। किम निरीक्षण करे खातिर दवाई के दुकानन के दौरा कइलन. उ मंत्रिमंडल अवुरी जनस्वास्थ्य क्षेत्र के गैर जिम्मेदाराना रवैया के लेके कड़ा आलोचना कईले। साथ ही तेजी से काम करे के निर्देश दिहल गइल बा.\nउत्तर कोरिया के नेता सरकारी कानूनी निगरानी में चूक के आलोचना भी कईले। उ देश भर में नशा के संचालन अवुरी बिक्री में कई गो नकारात्मक घटनाक्रम के चिन्हित कईले। विशेषज्ञन के कहना बा कि उत्तर कोरिया में दुनिया के सबले खराब स्वास्थ्य प्रणाली बा जवना में अस्पताल, दवाई, केयर यूनिट खराब बा आ जांच खराब बा.\n2518800cookie-checkकोरोना के चपेट में उत्तर कोरियाyes\nकुमार आशू 659 posts0comments\nलखनऊ में 26 मई के रोजगार मेला, आ रहल बा 30 गो कंपनी, अइसे कs सकेनी आवेदन


देश दुनिया के खबर भोजपुरी में (मंगल, 31 मार्च 2015) – टटका खबर\nMar 31, 2015 News in Bhojpuri, कोचस, गाजीपुर, छपरा, भारत रत्न, भोजपुर, भोजपुरी में खबर., मालवीय, वाराणसी, सिवान\n(सोमार, 30 मार्च के खबर)\nजम्मू-कश्मीर के कश्मीर घाटी में भारी बरखा का चलते एक बेर फेरू बाढ़ के कहर बरपल बा सात महीना बाद. बडगाम के एगो गाँव में मकान ढहला का चलते 16 जने के मौत हो गइल आ ह, हजारन लोग एह आफत में फॅसल बा. केन्द्र का तरफ से 200 करोड़ रुपिया आ जम्मू-कश्मीर सरकार का तरफ से 35 करोड़ रुपिया के फौरी राहत के एलान भइल बा. सेना आ बचाव दल लागल बाड़े बाढ़ में फँसल लोग के निकाले में.\nयमन से भारतियन के निकाले खातिर पीएम मोदी सोमार रात सउदी अरब के शाह सलमान बिन अब्दुल अजीज अल सउद से फोन क के मदद मंगलन. यमन में चार हजार भारतीय घेराइल बाड़े. सऊदी शाह भरोसा दिहलन कि एह लोग के सुरक्षा पर पूरा धियान दिहल जाई.\nसोमार के पड़ल बेमौसम बरखा आ कहीं कहीं बनौरी गिरला से रहलो सहल रबी फसल बरबाद हो गइल. आमो के फसल पर खराब असर पड़ल बा एह बरखा से.\nआआपा के विधायकन में नाराजगी त बा बाकिर प्रशान्त गुट के समुझवला से ऊ लोग अबहीं शान्त पड़ल बा बाकिर आगा चल के कब ई आग लहोक फेंक दी कहल ना जा सके. अतना त तय लागत बा कि केजरीवाल के तानाशाही आ सत्ता लोलुपता का चलते आआपा के प्रयोग विफल साबित हो चुकल बा आ दिल्ली के लोग के एह गोल के सरकार बनवला के सजा भुगतही के पड़ी.\nअमेरिका में नेशनल सिक्योरिटी एजेंसी के मैरीलैंड हेडक्वॉर्टर का लगे गोलीबारी से एक आदमी के मौत हो गइल आ एक आदमी घवाहिल हो गइल. बतावल जात बा कि कार पर सवार दुनू एनएसए के दरवाजा तूड़त भीतर घुसे के कोशिश करत रहलन जब ओहिजा तैनात सुरक्षाकर्मियन के जबावी कार्रवाई में एगो के मार गिरावल गइल आ दुसरका घवाहिल हो गइल.\nकांग्रेसियन के उमेद बा कि ओह गोल के उपाध्यक्ष राहुल गाँधी लमहर छुट्टी बिता के 19 अप्रैल ले वापिस आ जइहें. एने एगो मानहानि के मुकदमा में अदालतो उनका हाजिर होखे के आखिरी तारीख 8 मई के दिहले बिया. बाकिर तय नइखे कि राहुल लवटिए अइहें. लवटला का बाद उनुकर ताजपोशी बतौर कांग्रेस अध्यक्ष कर देबे के योजनो बनावल गइल बा. 19 अप्रैल के कांग्रेस दिल्ली के रामलीला मैदान में भूमि अधिग्रहण का खिलाफ रैली करे वाली बिया.\nदिल्ली के केजरीवाल सरकार नइखे चाहत कि दिल्ली के लोग के राहत मिल पाओ. एही चलते ऊ कवनो हालत में दिल्ली के नगर निगमन के आर्थिक सहायता देबे का मूड में नइखे. अलग बात बाकि गैर योजना मद के बाचल 1800 करोड़ रुपिया 31 मार्च ले खरचा ना हो पवला का चलते वापिस लवटा देबे के पड़ी. केजरीवाल एही बहाने दिल्ली नगर निगमन पर काबिज भाजपा के छवि बिगाड़ल चाहत बाड़े.\nसोमार का दिने राष्ट्रपति प्रणब मुखर्जी राष्ट्रपति भवन में बोलावल एगो सादा समारोह में भारत रत्न के सम्मान से पंडित मदन मोहन मालवीय के सम्मानित कइले. मालवीय जी के मुअला का बाद मिलल एह सम्मान के उनकर पौत्रवधू आ पौत्रन के सँउपल गइल. एह समारोह में अउरीओ पद्म पुरस्कार दिहल गइल जवना में लालकृष्ण आडवाणी के पद्म विभूषण से सम्मानित कइल गइल.\nसस्ता दर पर मिले वाला करजा के इंतजार अब खतम होखे वाला बा. नयका लेखासाल में बैंक आपन करजा के सूद घटा सकेलें. काहें कि ओह लोग का लगे मौजूद धन के मुकाबले करजा के माँग नइखे बढ़त. एह से रेट घटा के माँग बढ़ावल चहीहें बैंक.\nसोमार का दिने पिछला कुछ दिन के गिरावट के दौर से बाहर निकल के शेयर बाजार लमहर उछाल मरलसि. सेंसेक्स में 517 अंक के बढ़ोतरी पिछला दू महीना में ना देखल गइल रहे.\nबिहार में मैट्रिक परीक्षा में नकल के खबर का बाद ओहिजा सिपाहियन के बहाली परीक्षा में भइल बड़हन फ़र्ज़ीवाड़ा के खुलासा भइल बा. एह मामिला में बहाली ला चुना गइल 1086 लोग के पुलिस गिरफ्तार कर लिहले बिया. बतावल जात बा कि परीक्षा पास करे खातिर ई लोग रुपिया देके अपना बदले दोसरा लोगन के बइठवले रहुवे.\nअखिल भारतीय विद्यार्थी परिषद के बिहार बंद के निकहा असर देखे के मिलल सोमार का दिने. कई जगहा पुलिस के लाठी चार्ज करे के नौबत आइल आ सैकड़ो कार्यकर्तन के गिरफ्तारो कइल गइल.\nबिहार के 103वां स्थापना दिवस पर दिल्ली हाट, आइएनए में आयोजित 15 दिन के बिहार उत्सव-2015 खतम हो गइल. एह आयोजन में दिल्ली में रहेवाला बिहार के लोग परिवार समेत शामिल भइल आ अपना प्रदेश के कला-संस्कृति के आनन्द उठावल. दोसरो राज्यन के लोग एह समारोह में आ के बिहारी संस्कृति का बारे में अवगत भइल.\nपरचा लीक होखे का चलते यूपी के पीसीएस परीक्षा के पहिला पाली के पेपर के इम्तिहान रद्द क दिहल गइल आ अब एकर दुबारा इम्तिहान लिहल जाई. एह मामिला में अबहीं ले तीन जने के गिरफ्तार कइल गइल बा आ जेकरा जेकरा मोबाइल पर लीक परचा भेजाइल रहे सभका के गिरफ्तार कइल जाई. एह बारे में ओह लोग के नंबर पता लगावेला साइबर विशेषज्ञ लागल बाड़े. मोबाइल से ओह मैसेज के हटवला से कवनो फरक नइखे पड़े वाला.\nसूचना के अधिकार कानून के ना मनला का चलते उत्तर प्रदेश6गो जनसूचना अधिकारियन पर जुर्माना लगावल गइल बा. एह लोग पर लगावल जुर्माना एह लोग के तनखाह से काटल जाई.\nबलिया जिला में पूर्वांचल बैंक के कुरेजी शाखा के फील्ड आफिसर के किसान क्रेडिट कार्ड के सीमा बढ़ावे खातिर चार हजार रुपिया के घूस लेबे का आरोप में रंगे हाथ ध लिहलसि लखनऊ से आइल एंटी करप्शन टीम.\nजौनपुर के मोहरियांव गाँव में बियफे का दिन से गायब लड़िका के लाश ओकरा घर का सोझा इनार से सोमार का दिने निकालल गइल. सात साल के एह लड़िका के गायब होखे के खबर थाना में लिखावल गइल रहुवे बाकिर घरवालन के कहना बा कि पुलिस के लापरवाही का चलते किडनैप लड़िका के खोजल ना जा सकल आ अब ओकरा के मार के फेंक गइल बाड़े सँ. पुलिस लाश के पोस्टमार्टम करावे खातिर लिहल चाहत रहुवे बाकिर घरवालन के विरोध का चलते ना ले जा सकलें. स्वाभाविक बा कि केस सही बनिए ना पाई.\nगाजीपुर के नंदगंज में तगादा क के वसूलल अढ़ाई लाख रुपिया एगो खाद फर्म के कर्मचारी का मोटरसाइकिल का डिक्की से चोरा लिहल गइल. चाय का दुकान का सोझा मोटरसाइकिल खड़ा क के ऊ भीतर गइल रहे तबले ओकर डिक्की तूड़ के रुपिया वाला झोरा निकाल ले गइले बदमाश.\nवाराणसी के रामनगर-सामनेघाट पीपा पुल सोमार का दिने तेज आन्ही आ नदी में पानी बढ़ला का चलते टूट गइल. एकर मरम्मत करे में कम से कम दू दिन लागे के अनेसा बतावल जात बा जवना चलते लोग के लमहर घूम के विश्वसुन्दरी पुल से लंका चहुँपत बा.\nछपरा के डोरीगंज थाना के सबलपुर कोटवा गाँव के एगो किसान के दियरा के जमीन का झगड़ा में सोमार का दिने सुरतपुर गाँव के किसान गोली मार के मुआ दिहलें आ ओकर लाइसेंसी रायफल ले के भाग गइलें. घटना बड़हरा थाना के शंकरपुर मौजा में भइल.\nछपरा थावे रेलखंड पर मंगल का दिन से रेलगाड़ी चलल बंद हो जाई काहें कि एकर आमान बदले के बा. छोटी लाइन का जगहा बड़ी लाइन बिछावल जाई.\nबकाया भुगतान आ तबादला पर भेजल कर्मचारियन के वापिस करावे के माँग करत छपरा के जेपी विश्वविद्यालय के कर्मचारी आठ दिन से तालाबंदी क के बइठल बाड़े बाकिर अब ले कवनो पदाधिकारी ओह लोग से बतियावे नइखे चहुँपल. ओने अचके में परीक्षा रद्द भइला का चलते इंजीनियरिंग कालेज के विद्यार्थी सोमार का दिने विवि कार्यालय में जम के बवाल मचवले.\nसिवान जिला के चनौर केन्द्रीय विद्यालय छात्रावास से चार दिन से गायब दूसरी क्लास के विद्यार्थी के लाश सोमार का दिने कब्र खोन के निकालल गइल आ परिवार के सँउप दिहल गइल. परिवार वालन के पता चलल कि सूमेरपुर ढाला का लगे रेलवे लाइन पर एगो लड़िका के लाश 27 मार्च का दिने मिलल रहे जवना के पहचान ना हो सकला का चलते कब्र में गाड़ दिहल गइल रहे.\nभउजाई के भाई से प्रेम में पगलाइल एगो लड़िकि के घरवाले ओकरा के रात में तीन बजे घर का बहरी निकल के मोबाइल से बतियावत ध लिहले. बाद में ओकर पिटाई भइल त ऊ कोठरी के दरवाजा बंद क के आग लगा लिहलसि. बाद में घर वाले ओकर लाश खेत में फेंक दिहलें जहाँ लाश देख के गाँव के लोग पुलिस के खबर कइल. घटना सिवान जिला के असांव थाना के खरदरा गाँव के ह.\nबिजली विभाग के कार्यपालक अभियंता से आजिज भोजपुर जिला के व्यापारी मंगल का दिने भोजपुर बंद करे के एलान कइले बाड़े.\nबक्सर के कठार गाँव के एगो लड़िका के कोईलवर टीसन का लगे सोमार का दिने ट्रेन से कटा के मौत हो गइल.\nरोहतास जिला के कोचस का बलथरी गाँव में सोमार का दिने पोखरा का झगड़ा में गोली चलल त ओकरा हदासे एक जने के हार्ट अटैक से मौत हो गइल. झगड़ा दोसरा के रहुवे आ तिसरका के मौत हो गइल.


सितम्बर 17, 2012 तीज, भोजपुरी\nशास्त्रन में तीज के हरितालिका नाम से जानल जाला. “हरतालिका” शब्दो एह ब्रत खातिर खूब प्रचलित बा. भादो के अँजोर में तृतीया तिथि के एकर अनुष्ठान कइल जाला. पत्नी खातिर “तीज” आ बेटा खातिर “जिउतिया” से बड़ ब्रत ना मानेलिन मेहरारू लोग. ई मान्यता बा कि अखंड सौभाग्य खातिर सभ स्त्री लोग एह ब्रत के करेली. अइसन मानल जाला कि एह ब्रत के सबसे पहिले पार्बतीजी भगवान शिव के अपना पति का रूप में प्राप्त करे खातिर कइले रही. तबे से एह ब्रत के प्रचलन शुरू हो गइल. कहीं-कहीं एह ब्रत के कुँआर लइकीओ करेली सन जेहसे उहनी के मन लाएक पति मिल सके, बाकिर अइसन बहुत कमे सुने के मिलेला.\nएह ब्रत के नामकरण के कारण “हरितालिका ब्रतकथा” में एह प्रकार बतलावल गइल बा – “अलिभिर्हरिता यस्मात्तस्मात्साहरितालिका”. माने भगवान शिवजी पार्वती जी से कहतानी कि तोहरा के दुखी देखि के तोहार सखी सभ तोहराके जंगल में हर ले गइल रही सन, एही से एह ब्रत के नाम हरितालिका परल. तीज के ब्रत निर्जला आ निराहार रहिके कइल जाला. रात में शिव-पार्बती जी के पूजन कइल जाला. कई गो स्त्री मिलिके एक साथ पूजन करेली आ रात्रि-जागरण करेली. दोसरा दिन अन्न-जल से पारन कइल जाला. एह दिन गोझिया, अनरसा का साथ-साथ तरह-तरह के पकवान आ मिठाईओ चढ़ावल जाला. तीज से एक दिन पहिले के सँझवत के नहा-खा होला, जब नहा धोके पूरी तरह से शुद्ध भइला का बादे बिना प्याज-लहसुन के बिल्कुल शाकाहारी सात्विक खाना खाइल जाला.\nपौराणिक मान्यता के अनुसार देवी पार्बतीजी भगवान शिवजी के अपना वर रूप में प्राप्त करे खातिर तीज ब्रत के कइले रहली. महाराज हिमालय अपना बेटी पार्वती के बियाह नारदजी के आग्रह पर भगवान बिष्णुजी से तय क देले रहन. ई जानकारी मिलला प पार्वतीजी बहुत दुखी भइली काहें कि ऊ शिवजी से प्रेम करत रही. उनका सखियन से उनकर दुख बर्दाश्त ना भइल त ऊ पार्वतीजी के जंगल में भगा ले गइली सन, जहाँ ऊ खूब तपस्या कइली. ओ जंगल में नदी किनारे बालू के एगो शिवलिंग बनाके जंगली फूल, बिल्वपत्र आदि से पूजा कइली. रात-दिन भूखे-प्यासे रहिके जंगल में शिवलिंग के सामने शिवजी के ध्यान करत बहुत दिन गुजार दिहली ऊ. उनका अटूट भक्ति से खुश होके एक दिन शिवजी उहाँके इच्छा पूरा होखे के बरदान दिहलीं. जब पार्बतीजी भगवान शिवजी के अर्धांगिनी भइलीं त उहाँसे प्रार्थना कइलीं कि कवनो अइसन ब्रत बताईं जवना से मनुष्य के सभ मनोकामना पूर्ण होखे. तब भगवान शिवजी उहाँके तीज के पावन ब्रत बतवलीं, जवना से पार्बतीजी भगवान शिवजी के प्राप्त कइले रहीं.


Ballia got independence foraweek before country know golden history Balia Independence Bhojpuri: देश से5साल पहिले ही मिलल रहे बलिया के हफ्ताभर आजादी, जानीं एकर सुनहरा इतिहास – News18 Hindi\nBhojpuri: देश से5साल पहिले ही मिलल रहे बलिया के हफ्ताभर आजादी, जानीं एकर सुनहरा इतिहास\nआजु यानी 19 अगस्त के दिने ठीक 79 साल पहिले बलिया अपना के ब्रिटिश हुकुमत से आजाद कइ लेले रहे. हालांकि, हफ्ताभर बाद फिर से अंग्रेज काबिज हो गइल रह सन. पढ़ीं बलिया के सुनहरा इतिहास...\nLast Updated : August 19, 2021, 12:01 IST\nआजु यानी 19 अगस्त के दिने ठीक 79 साल पहिले बलिया आपाना के अंगरेज सरकार के गुलामी से आजाद कइ लेले रहे. बलिया के आजादी के गोरी सरकार के नजर में का अहमियत रहे, एही बात से समझल जा सकेला कि जब हफ्ताभर बाद क्रूर अंग्रेज अधिकारी नेदरसोल के दमन के चलते बलिया पर अंगरेजन के कब्जा भइल त बीबीसी लंदन से प्रसारित अंग्रेजी बुलेटिन के शीर्षक रहे, बलिया पर फेरू से कब्जा.\nआठ अगस्त 1942 के सांझि खा बंबई में जुटल कांग्रेस कार्यसमिति अंगरेज सरकार के खिलाफ ‘भारत छोड़ो’ प्रस्ताव पास कइले रहे. दरअसल ओह घरी पूरा दुनिया दूसरा विश्व युद्ध से जूझि रहल रहे. अंगरेज सरकार भारतीय नेता लोगन के विरोध के बावजूद भारतो के विश्वयुद्ध में जोड़ि दिहलसि. एकर विरोध भइल. गांधी जी पहिलका विश्व युद्ध के वाकया भुलाइल ना रहले. तब अंगरेज सरकार भारतीय लोगन से ओह युद्ध में एह सर्त पर सहयोग मंगले रहे कि विश्व युद्ध के बाद भारत के औपनिवेशिक स्वाधीनता दे दीही. बाकिर बाद में एह से मुकरि गइल रहे.\nभारत छोड़ो प्रस्ताव पारित भइला के बाद अंगरेज सरकार बंबई में जुटल कांगरेस के बड़का नेता मसलन गांधी जी, नेहरू, पटेल, मौलाना आजाद, आदि के गिरफ्तार कइ के जेल में भेजि दिहलसि. गांधी जी के पूना के आगा खां महल में कैद कइल गइल त जवाहर लाल नेहरू अहमदनगर जेल में डालि दिहल गइले.\nकांग्रेस के अधिवेशन अगिला दिने यानी नौ अगस्त के बंबई के गवालिया टैंक मैदान में होखे के रहे. बाकिर उहवां पुलिस कब्जा कइ लिहलसि. अब ई मैदान आजाद मैदान के नाम से जानल जाला. ओह घरी ले रेल, आदि से नेता बंबई आवत रहले. त अंगरेज सरकार बीचे में लोगन के रेल से उतारि के गिरफ्तार कइ लिहलसि.\nई खबरि जब बलिया में पहुंचल त लोग एकर विरोध में उतरि गइले. कांगरेस के नेतन के विरोध में बलिया में भी चित्तू पांडे, विश्वनाथ चौबे, जानकी प्रसाद शर्मा, राधामोहन सिंह आदि के अगुआई में बलिया के कांगरेसी आ आम आदमी विरोध सुरू कइ दिहले. एकरा के अंगरेज सरकार ओइसहिं दबवलसि, जइसे बंबई समेत पूरा देस में दबावल जात रहे.\nदिलचस्प बात ई बा कि ओह घरी बलिया के कलक्टर, एसपी, तहसीलदार सभ भारतीये रहले. कलक्टर रहले जे निगम त एसपी रहले रियाजुद्दीन शेख, आ तहसीलदार रहले ठाकुर रामलगन सिंह. लोगन के जानि के अचरज होई कि ई भारतीये अफसर लोग ओह घरी अपने लोगन पर अतियाचार कइले रहे लोग.\nप्रसासन पूरा जिला में नौवे अगस्त से धारा 144 लगा देले रहे. बाकिर गांवन में विरोध सुरू हो गइल रहे. रेवती, बैरिया, सहतवार, सुखपुरा, चितबड़ा गांव, रसड़ा आदि में विरोध बढ़ि गइल रहे. ओह घरी बलिया में छात्र लोगन के नेता रहले पंडित तारकेश्वर पांडे. रामलक्षण तिवारी आदि लोग उनुकर संहतिया रहे. ओह लोगन के अगुआई में बलिया में दस अगस्त के दिने छात्रन हड़ताल रहल. ओह दौरान पुलिस छात्रन पर लाठी चार्ज कइलसि त छात्र रेलवे लाइन पर जुटि गइले आ उहवां के गिट्टी फेंकि के पुलिस पर हमला कइले. बाकिर आंदोलन जारी रहल. एह बीचे सोलह अगस्त के दिने बलिया के नजदीक के लोग विरोध में तरकारी के खांची ले-ले बलिया पहुंचले. असल में विरोध में जुटान के ई तरीका रहे. पुलिस एह बाति के समझि ना पवलसि आ जबले समझलसि, तब ले हजारन लोग बलिया में जुटि गइल रहले. एह से प्रसासन के हाथ पाव फूलि गइल. एह में से ज्यादेतर लोग सहर के गुदरी बाजार में जुटि गइल रहे. एह जुटान के छितिर-बितिर करे खातिर बलिया के अगरेज एसडीएम ओबैस, तहसीलदार रामलगन सिंह आ कोतवाल सिवकेदार सिंह भारी पुलिस बल लेके गुदरी बाजार पहुंचि गइले. उहवां जाके पहिले लाठी चार्ज भइल आ फेरू गोलीबारी. एह में खोरी पाकड़ के बीस साल के नौजवान दुखी कोइरी पुलिस से भिड़ि गइले. तब उनुकरा पर पुलिस गोली चला दिहलसि. ओह से बचाव में ऊ आपन तरकारी के छँइटिए आगे कइ दिहले. बलिया के गुदरीबाजार के नगीचहीं लोहामंडी बा. ऊहवें गोलीबारी में दुखी सहीद हो गइले. बलिया के आजादी के आंदोलन के ई पहिलका सहादत रहे. एकरा बाद ओह दिन आउर छह लोग सहीद भइले. ओह में सहीद भइल मोहित लाल त बलेसर जी के दर्सन कइ के निकलत रहले त पुलिस उनुको के मारि दिहलसि.\nएह बीचे देस में आगि लागि गइल रहे. गिरफ्तार कइ के जेल लेजात खानी गांधी जी एगो पुरजी पर लिखि के संदेस देले रहले, करो या मरो. ओह के देस के जनता दिल पर ले लिहलसि. एह में छात्रन के भूमिका बहुते रहे. इलाहाबाद आ बनारस के विश्वविद्यालयन के छात्र आंदोलन पर निकलि गइले. इलाहाबाद से बनारस होके बलिया दूगो रेल गाड़ी पहुंचली स. ऊ 14 आ 15 अगस्त के पहुंचल रहली स. एगो गाड़ी पहुंचलि बलिया आ दोसरकी मऊ होके बेलथरारोड. एह गाड़ी में सवार लइका हर स्टेसन के लूटत चलले. बेल्थरा रोड में जब गाड़ी पहुंचलसि त उहवां के छात्र नेता पारसनाथ मिसिर के अगुआई में स्टेशन आ मालगोदाम लूटा गइल. एही तरी बलिया बनारस रूटो पर आंदोलन जारी रहे. इलाहाबाद से चललि ट्रेन में इलाहाबाद विश्वविद्यालय के छात्र रहे लोग, जवन बेल्थरारोड पर पहुंचलि रहे त बलिया आवे वाली रेल मे बनारस के काशी हिंदू विश्वविद्यालय और काशी विद्यापीठ के छात्र रहे लोग. देखत-देखत पूरा बलिया में क्रांति फइल गइल. एह में नौजवानन के भागेदारी ज्यादे रहे. सहतवार, बांसडीह, सिकंदरपुर, उभांव, चिलकहर, हलधरपुर आदि के थाना पर या त कांग्रेसी तिरंगा फहरा दियाइल भा लूटि लियाइल. बलिया आ बांसडीह तहसील पनरह –सोरह अगस्त के लूटा गइल. एह बीच अठारह अगस्त के बैरिया थाना पर जवार भरि के लइकन के जुटान भइल. थाना पर झंडा फहरावे के लोग थानेदार से मंजूरी मांगल. थानेदार दे दिहलसि. बाकिर ओकरा मन में कारिख रहे. जइसहिं नारायनागढ़ के नौजवान कौशल सिंह झंडा लेके चलले, उनुका के गोली मारि दियाइल. एकरा बाद नौजवान बढ़त गइले आ मारात गइल. एह में 22 गो नौजवान मराइल रहले. ओहि दिने रसड़ा में थाना पर झंडा फहरावे में बीस लोग सही हो गइले. बहरहाल ई सहादत से बलिया बउरा गइल. बैरिया थाना के तीन ओर से घेरि लियाइल रहे, जबकि एक ओर बाढ़ि के पानी भरल रहे. लोग सोचल की थाना घेराइल बा त थानेदार आ सिपाही सब ओहि में होइहें, बाकिर उ सभ पानी में कूदि के जनेरा के खेते-खेते फरार हो गइले स.\nबलिया में हालात जब बेकाबू हो गइल त 18 तारीख के जिला के प्रमुख लोगन संगे प्रशासन के मीटिंग भइल. प्रशासन एह में लोगन से मदद मंगलसि. बाकिर मदद ना मिलल. एह के पहिले 16 आ 17 अगस्त के भी मीटिंग भइल रहे. एह बीचे 18 अगस्त के जेल में बंद कांग्रेस नेतन से कलक्टर आ एसपी मिलले. तब राधामोहन सिंह कहले रहले कि बलिया में पंचायती वेवस्था से शासन चली. तब कलक्टर जे निगम खिसिया गइल रहले आ एह पर तेयार ना भइले. ओह घरी बलिया बनारस कमिस्नरी में आवत रहे. उहवां से फोर्स मंगावे के कोशिश कइले. बाकिर बलिया से बनारस के बीचे रेल लाइन उखारि दियाइल रहे. जगहि-जगहि टेलीफोन के तार काटि दियाइल रहे त फोर्स ना आ पाइल. एह बीचे बलिया बेकाबू हो गइल रहे.\n19 अगस्त के दिने बलिया में करीब साठि हजार लोग जुटि गइले. बलिया आवे वाला बैरिया रोड, बांसडीह रोड वाली सड़कि, पछिम से आवे वाली दूनो आ सिकंदर पुर रोड सब पर लोगन के कब्जा हो गइल रहे. एकरा बाद जिला प्रसासन सरेंडर कइ दिहलसि आ 19 अगस्त के दिने बलिया आजाद हो गइल. जेल के फाटक खोला गइल आ गिरफ्तार नेता लोगनि के छोड़ि दियाइल. बलिया के जनता आपाना नेतन के सम्राट नियर स्वागत में उमड़ि परलि. बलिया के सुराजी सरकार के प्रमुख चित्तू पांडे चुनल गइले. करीब हफ्ता भर तक बलिया में सुराजी सरकार चलल. जवना के प्रमुख रहले चित्तू पांडे, जेकरा के बाद में शेर ए बलिया कहल गइल.\nबलिया के एह आजादी से अंगरेज घबरा गइले स. क्रूर अफसर नेदरसोल के अगुआई में कुमुक 25 जुलाई के राति गंगाजी के जरिए बलिया पहुंचलि आ ओकरा बाद गांवा-गाईं अतियाचार सुरू हो गइल. लोगन के धर-पकड़, पिटाई सुरू भइल आ ई 1944 ले जारी रहल. जब एह साल फिरोज गांधी बलिया अइले त बलिया पर भइल अतियाचार देखि के दंग रहि गइले. तब बलिया के वकील मुरली मनोहर लाल के अगुआई में इहवां के वकीलन के तेयार कइले कि ऊ लोग बलिया के लोगन के अतियाचार से बचावे खातिर मुकदमा लड़सु लोग.\nबलिया भले ही अंगरेजन के कब्जा में आ गइल, बाकिर भारतीय स्वाधीनता आंदोलन के इतिहास में देस के आजादी के पहिले आजादी हासिल कइके इहवां के माटी आपन नाम सुनहला अछरि में लिखवा लिहलसि. ई आंदोलन देस खातिर प्रेरणा बनल, जवना पर आगे बढ़ि के पांच साल देस के आजाद हो गइल. (उमेश चतुर्वेदी वरिष्ठ पत्रकार हैं. यह उनके निजी विचार हैं.)\nBhojpuri में पढ़ें- दशहरा, माई दुर्गा अउर भगवान राम\nBhojpuri: बिहारी स्टूडेंट्स आऊर किसान से विशेष नाता रहे डॉ कलाम के\nBhojpuri में पढ़ें मलिकाइन के पाती-जोगी के हरावे खातिर यूपी में रथ जतरा पर निकलल नेता लोग\nBhojpuri: बदलत जाता बंगाल के भोजपुरिया समाज के खान-पान\nBhojpuri में पढ़ें- राम की शक्ति पूजा\nBhojpuri के रामचंद्र शुक्ल रहले डॉ उदयनारायण तिवारी


सोनिया गाँधी पर मोदी के हत्या के साजिश रचे के आरोप – टटका खबर\nसोनिया गाँधी पर मोदी के हत्या के साजिश रचे के आरोप\nदेश के पिछलका मनमोहन सिंह सरकार के दस बरीस के शासन का दौरान सर्वेसर्वा रहल सोनिया गाँधी पर काल्हु ट्वीटर पर आरोप लगावल गइल कि ऊ पाकिस्तानी खुफिया एजेन्सी आईएसआई के चीफ अहमद शूजा पाशा के इशारा पर नाचत रहली. खुलासा करे वाला डा0 जी0 प्रधान के कहना बा कि मिलान शहर में भइल बइठक में सोनिया गाँधी आ उनकर राजनीतिक सलाहकार अहमद पटेल मौजूद रहलन. एह बईठक में शूजा पाशा हुकुम दिहलन कि इशरत जहाँ के आतंकी बतावेवाला एफीडेविट बदल के ओकरा के निर्दोष बतावल जाय. पाशा के एह हुकुम का बादे ओह घरी केन्द्रीय गृहमंत्री रहल ओह एफीडेविट में संशोधन कर दीहलें.\nनरेन्द्र मोदी के जान लेबे खातिर बनल योजना इशरत आ ओकरा साथी आतंकियन के मार गिरवला का साथे बेकार हो गइल. मुंबई हमला का पाछे योजना रहुवा कि ओकरा के हिन्दू आतंकियन का माथे मढ़ दीहल जाई बाकिर कसाब जिन्दे धरा गइल जवना चलते इहो योजना आपन मकसद पूरा ना कर सकल. सोनिया गाँधी के हुकुमत का दौरान हिन्दूवन के बरबाद-बदनाम करे के योजना पर काम चलत रहल आ एही काम ला भगवा आतंक के शब्द गढ़ावल गइल रहुवे.\nएह खुलासा का साथे खुलमखुल्ला आरोप लगावल गइल बा कि ऊ हर हाल में ओह घरी गुजरात के मुख्यमंत्री रहल नरेन्द्र मोदी के खतम करावल चाहत रहली. सवाल उठावल गइल बा कि आखिर कवना मजबूरी में सोनिया गाँधी पाशा के हुकुम मानत रहली. ई सगरी खुलासा करे वाला के शक बा कि अब राबर्ट वाड्रा के जान पर खतरा बा आ ऊ केन्द्र सरकार से गोहार लगवले बाड़न कि राबर्ट के भरपूर सुरक्षा दीहल जाव.\nसबले खास बात ई कि एह खुलासा पर सोनिया कैंप का तरफ से सन्नाटा पसरल बा.\nएह खुलासा के सिलसिलेवार पढ़े खातिर रउरा एह लिंक पर जा सकीलें –\nTags: Ishrat Jehan, Narendra Modi, Sonia Gandhi, Sonia Gandhi wnated to finish Narendra Modi


भोजपुरी रंगकर्म संस्था रंगश्री के नाट्यलेखन प्रतियोगिता – Anjoria\nअगस्त 6, 2017 नाट्यलेखन प्रतियोगिता, भोजपुरी रंगकर्म, रंगश्री\nभोजपुरी भाषा आ साहित्य के प्रति भोजपुरिया लोग हमेशा से लागल रहल बा. कई दशकन से ई एगो आंदोलन के रूप ले लेले बा। एह आंदोलन के तहत भोजपुरी नाट्य साहित्य के समृद्ध करे में साल 1978 से लागल बा रंगश्री। रंगश्री संस्था के शुरुआत भले बोकारो से भइल बाकिर एकर नाट्य मंचन देश भर के कई प्रमुख शहरन में हो चुकल बा। लगभग 16 साल से रंगश्री दिल्ली में भोजपुरी रंगकर्म के खड़ा करे में आपन सक्रिय भूमिका निभा रहल बा। रंगश्री के संस्थापक आ सुप्रसिद्ध रंगकर्मी महेंद्र प्रसाद सिंह जी के भोजपुरी रंगकर्म खातिर दिल्ली सरकार “बिहार सम्मान” से नवाजियो चुकल बा।\nभोजपुरी नाट्य-साहित्य के संरक्षित आ समृद्ध करे में लागल संस्था “रंगश्री” के हमेशा से एगो कोशिश रहल बा कि भोजपुरी नाटकन के मंचन देश के अलग-अलग कोना में होत रहे। एकरा साथे – साथे इहो कोशिश रहल बा कि भोजपुरी के नाटक दोसरा भाषा में आ दोसरा भाषा के नाटक भोजपुरी में होखे ताकि भोजपुरी नाटकन के आउर सशक्त बनावे में आ लोग के असली भोजपुरी से साक्षात्कार करावे में एक कदम आगे बढ़ल जाव। रंगश्री के प्रयास रहल बा कि भोजपुरी के नया-नया कलाकारनो के आगे बढ़ावल जाव. एहिसे रंगश्री आयोजित कर रहल बा “रंगश्री नाट्य लेखन प्रतियोगिता”।\nएह प्रतियोगिता में केहूओ आपन भोजपुरी नाटक भेज के शामिल हो सकेला। नाटक के अवधि कम से कम 1 घंटा के होखे के चाहीं। नाटक भेजे के आखिरी तारीख बा 31 अगस्त 2017, अक्टूबर में विजेता के घोषणा होई आ पहिला, दूसरा, तीसरा स्थान पावे वाला लेखक के इनाम स्वरूप नगद राशिओ मिली। एह अभियान के आउर मजबूती देवे खातिर नवजागरण प्रकाशन चयनित नाटकन के प्रकाशन कराई. भोजपुरी में लिखेवाला लोग खातिर ई एगो सुनहरा मौका बा। प्रतियोगिता में भाग लेवे के आखिरी तारीख 31 अगस्त बा अधिका जानकारी खातिर 011-42781030 भा 09911058431 नंबरन प सम्पर्क कइल जा सकेला।


रामाकान्त प्रसाद एगो नया रिकार्ड बनवलें – Anjoria\nभोजपुरी सिनेमा के मशहूर निर्माता आ निर्देशक रामाकान्त प्रसाद अपना नयका फिलिम “दिलजले” से एगो नये रिकार्ड बनावे जा रहल बाड़े. एह फिलिम में तनी मनी ना कुल सोरह गो गाना डललें बाड़न रामाकान्त प्रसाद. अबले कवनो भोजपुरी फिल्म में अतना गाना नइखे रहल. एह रिकार्ड से रामाकान्त प्रसाद अपने पुरान रिकार्ड तूड़ दिहलें जवन ऊ फिल्म “दिवाना” में चौदह गो गाना डाल के बनवले रहलें.\nरामाकान्त प्रसाद के कहना बा कि भोजपुरिया दर्शक गीत गवनई के शौकीन होलें आ एगो फिल्म निर्माता आ निर्देशक होखला का चलते ई उनकर जिम्मेदारी बनेला कि अपना दर्शकन के पसन्द के खयाल राखत ओह लोग के भरपूर मनोरंजन दे सकस.\n“दिलजले” के शूटिंग आजु काल्हु मुंबई में हो रहल बा. फिल्म में दिनेश लाल यादव निरहुआ, विराज भट्ट, आ रानी चटर्जी के खास भूमिका बा. गीत अशोक कुमार दीप आ प्यारे लाल यादव के लिखल बाड़ी सँ. संगीतो अशोक कुमार दीपे के दिहल बा. गायक गायिका में उदित नारायण, निरहुआ, बिपिन सचदेवा, विजय लाल यादव, इन्दु सोनाली, खूशबू जैन, आ कल्पना के नाम शामिल बा.\nPrevious Post: भगीना का चलते मामा पहिला बेर ओकर ननिहाल देखलें\nNext Post: भोजपुरी आ भोजपुरियन से त हमार पिछला जनम के नाता बा\nHALLO SAR MAI BHOJPURI FILM ME KAM KARNA CHAHTA HU


बच के निकल जा इस नगरी से .. – Anjoria\nMar 14, 2015 खुदकुशी, भोजपुरी गायक\nभोजपुरी मनोरंजन उद्योग अबहीं हीरो पवन सिंह के पत्नी के खुदकुशी का दुख से उबरलो ना रहुवे कि एगो अउर भोजपुरी गायक अपना संगे अपना पुरा परिवार समेत जान दे दिहलसि.\nग्लेमर के चकाचौंध में बहुते भोजपुरिया नवही आपन सब कुछ गँवा देत बाड़े. केहू के सिनेमा में हीरो हीरोइन बने के सवख बा त केहू के गवनई के. आ एकर फायदा उठावे खातिर आपन जाल बिछवले बहुते घड़ियाल एह इंडस्ट्री में मौजूद बाड़े. जेकर किस्मत ठीक रहल ऊ त आपन धन संपति गँवा के रह गइल बाकिर कुछ लोग आपन इज्जत तक गँवा देबेला आ ओहिमें से कुछ लोग आपन जान दे देबेला.\nभोजपुरी के एगो अभिनेत्रीओ के मौत कुछ बरीस पहिले जान दिहला का चलते हो गइल रहुवे. कहे वाला कहेलें कि वितरक आ निर्माता का देहिक शोषण से आजिज आ के ऊ आपन जान दे दिहले रहुवे. बाकिर बहुते मामिला का तरह ओकरो मौत के खुलासा कबो ना हो सकल.\nबियफे का रात सासाराम के डेहरी में लाला कालोनी में रहे वाला भोजपुरी गायक विकास राय अपना पूरा परिवार समेत जहर खा के जान दे दिहलन. बतावल जात बा कि आपन अलबम रिलीज करावे खातिर उनकर माई बाप दिनारा इलाका के पोहपी गाँव के आपन घर जमीन बेच के लगा दिहले. बाकिर सफलता हाथे ना लागल आ शायद एही चलते आइल आर्थिक मुफलिसी का चलते विकास अपना बाबूजी, माई, बहिन आ भाईयन समेत सल्फास खा के जान दे दिहलन. एगो भाई बेहोश बा ओकरा होश में अइला का बाद पूरा कहानी सामने आई बाकिर एही बहाने हम ओह लोग के चेता दिहल चाहत बानी कि भोजपुरी इंडस्ट्री के चालबाजन के झाँसा में मत आवसु. एक बेर आ गइला का बाद ई जोंक ओह लोग के पूरा खून चूस जइहें आ कहीं लायक ना रहे दीहें.\nOne thought on “बच के निकल जा इस नगरी से ..”\nजल्दी से जल्दी अमीर बनेके ललक के ई परिनाम ह।भोजपुरी संगीत में अध्ययन आ रियाज के अभाव बा, लक्ष्य पइसा हो रहल बा।एकाध लो के छोड़िके लगभग सभ गायकन के ईहे स्थिति बा।जे अपना नसीब से चलि गइल ऊहो अपना के मो. रफी भा लता मंगेशकर से कम नइखे मानत। भोजपुरी संगीत का दुर्गति का मूल में ईहे तथ्य प्रधान रूप में बा।इंडस्ट्री से जुड़ल अइसना राक्षसन के चिह्नित करेके कोशिश होखेके चाहीं। भोजपुरी से जुड़ल एनजीओ सभ के एह संदर्भ में गंभीर होखेके चाहीं।


कहाँ गइल उ दिन – Anjoria\nकहाँ गइल उ दिन\nघर के बूढ़ पुरनिया कहेलन कि सब दिन होत न एक समाना. तुलसिओ बाबा एतना बड़ रामचरितमानस लिख के समुझवले बाड़न, “होइहें वही जो राम रचि राखा, को करि तरक बढ़ावहीं शाखा.” सचहूँ, समय बहुते बलवान होला. एकर महिमा त नर अउर नारायण दुनु जाना के माने के पड़ल रहे. किताबन में लिखल हमनी के पढ़लहीं बानी जा कि, “पुरुष बली नहीं होत है, समयहोत बलवान, भीलन लूटीं गोपियां वही अर्जुन वही बाण.” समय जवन न करा देव.\nरामचंद्र बने जात रहलन राजा लेकिन चौदह बरीस तक जंगल में भटके के पड़ल. कहाये के भगवान बाकिर जंगल जंगल भटके के पड़ल. मेहरारू तक दोसर केहू उठा ले गइल. बानर भालू का सहायता से आपन मेहरारू के छोड़ाये के पड़ल. ओने जब रावण के टाइम खराब हो गइल रहे त ओकर सोने के लंका एगो मेहरारू का चक्कर में फूंका गइल. “एक लाख पूत सवा लाख नाती, ओकरा घरे दिया ना बाती” के नौबत आ गइल. कुंभकर्ण मेघनाद जइसन वीर मरा गइले.\nसचहूं जब टाइम खराब होला त कुछ के कुछ हो जाला. कहल जाला कि भूँजल मछरियो पोखरा में कूद के भाग जाले. अब जे होशियार होला, ऊ त टाइम के हमेशा सही इस्तेमाल करेला,बाकी जे ओकर सही कीमत ना जानेला, ओकरा के बहुत कुछ देखे अउर सुने के पड़ेला. काल्हु ले जे अखबार से लेके टेलीविजन के परदा पर हीरो बन के छाइल रहे आजु उहे विलेन बन जाला. सब टाइम के फेर हऽ. काम त सभे उहे करऽता. जब के धरात नइखे तबले राजा हरीशचन्द्र !\nदू दिन पहिले ले जे राजा लेखान रहत रहे अउर हवाई जहाज, हेलीकाप्टर के नीचे बात नाहीं करत रहे, ऊ आजु कोठरी में बंद हो के आपन दिन बितावत बा.\nटाइम महाराज जवन ना करावसु. खेला खेला में जे करोड़न के दाछ खेले, देश से ले के विदेश तक करोड़ों करोड़ में खेले ऊ आजु केतरे धकियावल जात बाड़े. देश दुनिया सब देखऽता. जे कबो पूरा दुनिया में आतंक फइलावत रहुवे ऊ अपने घर में केतरे मराइल, सभे देखल, जानल. इहे कहल जाला टाइम टाइम के फेर. समय कबो सब कुछ शाइनिंग बना देला त कबो प्रेस्त्रोइका (पुनर्निर्माण) का नाम पर सब कुछ उलट पुलट देला.\nआजु “हाथ” लगवला से सब कुछ सोना हो सकेला लेकिन गारंटी इहो बात के नइखे. हो सकऽता कि काल्हु फेरु कीचड़ में “कमल” खिल जाव. पिछला दस साल से बंगाल में “हँसुआ हथौड़ी” केतनो कोशिश का बादो “घास फूल” के पनपे ना दिहलसि बाकिर काल्हुओ इहे हाल रही, एकर गारंटी नइखे.\nलोकतंत्र में त खैर गारंटी कउनो चीज के दिहल बड़ा कठिन बा, चाहे ऊ ईमान होखे भा कुरसी. कब दुनु कहाँ सरक जाई बतावल मुश्किल बा. अइसन हालात में कबो बंगला त कबो तिहाड़ के कोठरी में रहि के टाइम पास करे के पड़ी त कउनो अचरज के बात नइखे. अब एही में टाइम महाराज के दोष दिहल कहवाँ ले उचित बा, आखिर उनुको त टाइम पास करे के बा.


चिता - दिलीप कुमार पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome दिलीप कुमार पाण्डेय Bhojpuri Kahani चिता - दिलीप कुमार पाण्डेय\nचिता - दिलीप कुमार पाण्डेय\nबोनस ला होत परदरशन धीरे-धीरे उग्र रूप लेवे लागल। देखते देखते मजदूर संघ का नेता का हाथ से ममिला निकल गइल। चाय बागान के मनेजर का पुलिस बोलावे के परल। मनेजर सोंचलें जे पुलिस के देख मजदूर लोग शांत हो जाई आ बात-चीत द्वारा ममिला फरिया जाई। बाकिर भइल उल्टा पुलिस के देखते परदशनकारी लोग आउर उग्र हो गइल आ तीर-धनुष से हमला कई दिहल। पुलिस आपन जान बचावे का चक्कर में मुरचाइल बंदूक से चार चकर गोली चला दिहलस। बंदूक से निकलल गोली का मार्ग में अकलु पड गइलें आ उनकर छाती छेदा गईल। उनका छाती से खून के फुहारा निकलल देख सभ लोग ठमक गइल। उनका के उठा डॉक्टर का लगे ले गइल लो।\nपुलिस खातिर नीमन सुजोग बन गइल अउरी उ बहादुरी देखावत पिछकुरिए भागल आ थाना में पहुंच अपना आला-अधिकारी के सूचना देहलस। हद से हद एक घंटा बीतल होई कि सारा बागान सी आर पी एफ से भर गईल।\nओने अस्पताल पहुंचे से पहिलही अकलु के प्राण छूट गइल। उनकर लाश बागान का फैक्ट्री का सामने रख मुआबजा के मांग होखे लागल। मुआबजा का रूप में बीस लाख रोपेया आ लडिकन का पढाई के खरचा मंगात रहे। पुलिस परशासन का मौजुदगी में मुआबजा का रूप में तीन लाख रोपेया मृतक का परिजन के देवे ला कंपनी तईयार भइल। लेकिन पांच आदमी जे बात चीत खातिर आगा बढल रहे उ लोग एह मुआबजा राशि से संतुष्ट ना रहे। बहुत समझवला-बुझवला पर उ लोग शव के अंतिम संस्कार करे ला तईयार भइल। एक बेर खातिर ममिला शांत तऽ हो ग।इल लेकिन अकलु का मउअत के कुछ लोग भूला ना पावत रहे।\nकुछ दिन बाद बागान के मनेजर अपना निजी कारण से छुट्टी पर गइल रहस। एह से बागान के मालिक जवन जे घटना का समय विदेश रहस अपना पत्नी का संगे बंग्ला में रहे अईलें। बागान का मालिक का अइला तीन दिन भइल रहे। चउथा दिने सबेरही उ बागान का सरदार के बंग्ला में बोलवईलें। उनका से बात-चीत होखे लागल। मालिक सरदार से अकलु का परिवार के समाचार पूछलें। सरदार कहलें "मालिक हालात ठीक नइखे बुझात। हम रउआ से भेंट करहीं आला रहनी हँ। हो सके तऽ रउआ एहजा से चल जाईं।"\n'अइसन काहे कहऽ तारऽ? अकलु का गईला के हमरो दुख बा। हम उनका लडिका के पढाके लम्हर आदमी बनावल चाहऽतानी।। हमरा जीवन खातिर हमरा लगे जथेष्ट सम्पति बा। एगो लडिका बा उहो विदेश में बा", मालिक कहलें । "ऊ त् ठीक बा लेकिन मालिक सावधाने रहेम ।अकलु का मरला के आग अभी ठंढाइल नइखे "-सरदार मंगरू कहलें।\nओने मंगरू का घरे पहुंचते उनका के कुछ लोग बंदी बना लेलख। उनका के लागल लो धमकावे "तूं मालिक के चम्मचा बनल बाड़। तहार सब चन्मचई छोडा देब सऽ। अकलु का मउअत के बदला लेवे के समय आ गइल बा। आज के रात उनकर आखिरी रात होई।" मंगरू ओह लो के बहुत समझइले, रोअले ,गिरगिरइलें। लेकिन ऊ लोग मंगरू के हांथ गोर बान्ह के एगो कोठरी में बंद कइके दूगो रखवार बइठा दिहलस।\nमालिक दिन में फैक्ट्री आ बागान घुमले जे भी मजदूर मिलल ओकरा से बात कइलें। सांझ का बेरा लॉन में पति-पत्नी बइठ के चाय पीअत रहे लो। ओही घडी बदला लिअइबे करी बदला लिअइबे करी के आवाज ओह लो का कान में परलऽ। ई लोग कुछ समझ पाइत तले बंग्ला के चारो ओर से सैकडो लोग हांथ में लुकाडी लेले घेर लिहलस। ‘अकलु के कातिल ईहे हऽ‘ ‘हमनी के खून चुस्से अइले हँ’ ‘एकरा के छोडे के नइखे’। इ सभ बात लोग जोर-जोर से बोले लागल। दूनु बेकत जान बचावेला बंग्ला में भाग के लूकाइल लोग लेकिन होनी का कुछ अउर मंजूर रहे। सब मजदूर बंग्ला के चारो ओर से घेर किरासन तेल छिडिके लगले आ देखते-देखते बंग्ला आग का हवाले क दिहलें। बंग्ला का भीतरो लुकाडी गीरे लागल। दूगो जान बंग्ला का भीतर एने से ओने, ओने से एने दउडत जान बचावे के गोहार लगावत रह गइल। अंत में पति-पत्नी के आग अपना चपेट में ले लेहलस आ उ लोग तडप-तडप के मर गइल। ओह दूनु बेकत के जीअते चीता जर गइल। आग लगावे आला सारा दृश्य देख मुस्कुरात रहे। ओह लो का चेहरा पर बदला पूरा भइला के खुशी के भाव रहे ।\nबाबू माई का मरला के खबर सुन बाबूल बिदेश से अइलें। एह घटना का सदमा से उनका मुंह से आवाज निकलबे ना करे। बुझाय जे उनका के ठकुआ (कठुआ) मार देहले रहे। मने मन उ ईहे सोचस जे आदमी के मोल जानवरो का बरोबर नइखे का? का इंसान के संवेदना मर गइल बा? केहू के केहू कइसे जींदा जरा सकऽता? का ईहे रिषी-मुनी के देश भारत हऽ? बाबूल माई-बाबू कऽ राख के छाती से लगा पूका (फूका) फार के रोए लगलें।


जदयू अपना पाँच गो सांसदन के निकाल फेंकलसि – टटका खबर\nFeb 28, 2014 जदयू, नीतीश कुमार, शिवानंद तिवारी\nबियफे का सबेरे नीतीश प हमला बोलत शिवानंद तिवारी कहलन कि राजद में टूट के सूत्रधार नीतीशे हउवन ना त एह तरह आनन फानन में बागी गुट के मान्यता ना दिहले रहीतन विधानसभा अध्यक्ष. कहलन कि नीतीश के सरकार अल्पमत में बिया आ एही बेचैनी में उ राजद में बँटवारा करवा दिहलन.\nबाकिर शिवानंद के बात नीतीश से बरदाश्त ना भइल आ साँझ होत होत राज्यसभा सांसद रहल शिवानंद तिवारी के निकाल दिहलसि जदयू. साथहीसाथे चार गो लोकसभा सांसदो लोग के निकाल फेंकलसि जदयू जवना में कैप्टन जयनारायण निषाद, मंगलीलाल मंडल, सुशील कुमार आ पूर्णमासी राम के नाम बा. एह लोग के पहिले निलंबित कइल गइल रहे आ अब निकाल दीहल गइल बा.\nजान जाईं कि शिवानंद तिवारी जदयू से राज्यसभा सांसद रहलन बाकिर समय खतम भइला का बाद उनुका के दुबारा राज्यसभा ना भेजल गइल. पहिले शिवानंद तिवारी जदयू के महासचिव रहलन बाकिर नीतीश के खिलाफत करे के चलते उनुका के महासचिव से हटा दीहल रहे.


आखिर ई पंचोरी लोग हऽ के ? – Anjoria\nपेशा से बिल्डर रहल रमेश पंचोरी आ फूलचन्द पंचोरी राजस्थान के व्यवसायी हऽ जेकरा बिहार का नामे से डर लागत रहे. भोजपुरीओ से कवनो नाता ना रहे बाकिर भोजपुरी फिल्मो बना डालल लोग आ बिहारो घूम लिहल. अब हाल ई बा कि कहत बा लोग कि साल में तीन चार बेर बिहार गइल पसन्द करी लोग काहे कि बिहार के सीधा सादा लोग आ संस्कृति एह लोग के रास आ गइल बा. एह लोग के बनावल भोजपुरी फिल्म “करंट मारे गोरिया” जल्दिये रिलीज होखे वाली बा. एह लोग के कहना बा कि फिल्म में पारिवारिक मनोरंजन बा आ साथ ही साथ कुछ सीखहू के मिली. मारुती क्रिएशन का बैनर में बनल एह फिल्म के निर्देशन टी बॉबी सिंह कइले बाड़न आ संगीत बिपिन बहार के हऽ. गीत प्यारेलाल यादव कवि आ फणीन्द्र राव के लिखल बा. फिल्म के मुख्य कलाकारन में विजय लाल यादव, बॉबी सिंह, अजय दीक्षित, उमेश सिंह, फूल सिंह, राजेश मोदी, उपासना सिंह, वर्षा तिवारी, महक मल्होत्रा, रीतू मेहरा, मल्लिका मल्होत्रा वगैरह शामिल बाड़े.